**МИНИСТЕРСТВО НА ИНОВАЦИИТЕ И РАСТЕЖА**

**УСЛОВИЯ ЗА КАНДИДАТСТВАНЕ**

**за предоставяне на безвъзмездна финансова помощ по**

**Програма „Конкурентоспособност и иновации в предприятията” 2021-2027**

**Процедура чрез подбор на проектни предложения**

**BG16RFPR001-2.004 „Eнергийна ефективност и използване на енергия от възобновяеми източници в предприятията”**

Съдържание

[1. Наименование на програмата: 4](#_Toc149636628)

[2. Наименование на приоритета и специфичната цел: 4](#_Toc149636629)

[3. Наименование на процедурата: 4](#_Toc149636630)

[4. Измерения по кодове: 4](#_Toc149636631)

[5. Териториален обхват: 4](#_Toc149636632)

[6. Цели на предоставяната безвъзмездна финансова помощ по процедурата и очаквани резултати: 4](#_Toc149636633)

[7. Индикатори: 6](#_Toc149636634)

[7.1. Индикатори/показатели за резултати и за крайния продукт съгласно програмата: 6](#_Toc149636635)

[8. Общ размер на безвъзмездната финансова помощ по процедурата: 7](#_Toc149636636)

[9. Минимален (ако е приложимо) и максимален размер на безвъзмездната финансова помощ за конкретен проект: 8](#_Toc149636637)

[10. Процент на съфинансиране: 9](#_Toc149636638)

[11. Допустими кандидати: 9](#_Toc149636639)

[11.1 Критерии за допустимост на кандидатите: 9](#_Toc149636640)

[11.2 Критерии за недопустимост на кандидатите: 11](#_Toc149636641)

[12. Допустими партньори (ако е приложимо): 16](#_Toc149636642)

[13. Дейности, допустими за финансиране: 17](#_Toc149636643)

[13.1. Допустими дейности: 17](#_Toc149636644)

[13.2. Недопустими дейности: 18](#_Toc149636645)

[14. Категории разходи, допустими за финансиране: 20](#_Toc149636646)

[14.1. Условия за допустимост на разходите: 20](#_Toc149636647)

[14.2. Допустими разходи: 22](#_Toc149636648)

[14.3. Недопустими разходи: 26](#_Toc149636649)

[15. Допустими целеви групи: 26](#_Toc149636650)

[16. Приложим режим на минимални/държавни помощи: 26](#_Toc149636651)

[17. Хоризонтални политики: 27](#_Toc149636652)

[18. Минимален и максимален срок за изпълнение на проекта (ако е приложимо): 27](#_Toc149636653)

[19. Ред за оценяване на концепциите за проектни предложения: 28](#_Toc149636654)

[20. Критерии и методика за оценка на концепциите за проектни предложения: 28](#_Toc149636655)

[21. Ред за оценяване на проектните предложения: 29](#_Toc149636656)

[21.1. Оценка на административното съответствие и допустимостта: 29](#_Toc149636657)

[21.2. Техническа и финансова оценка: 30](#_Toc149636658)

[22. Критерии и методика за оценка на проектните предложения: 32](#_Toc149636659)

[23. Начин на подаване на проектните предложения/концепциите за проектни предложения: 33](#_Toc149636660)

[24. Списък на документите, които се подават на етап кандидатстване: 34](#_Toc149636661)

[25. Краен срок за подаване на проектните предложения: 37](#_Toc149636662)

[26. Допълнителна информация: 38](#_Toc149636663)

[26.1. Процедура за уведомяване на неуспелите и одобрените кандидати и сключване на административни договори за предоставяне на безвъзмездна финансова помощ: 38](#_Toc149636664)

[27. Приложения към Условията за кандидатстване: 45](#_Toc149636665)

## 1. Наименование на програмата:

Програма „Конкурентоспособност и иновации в предприятията” 2021-2027

## 2. Наименование на приоритета и специфичната цел:

Приоритет: 2. Кръгова икономика

Специфична цел: RSO2.1. Насърчаване на енергийната ефективност и намаляване на емисиите на парникови газове (ЕФРР)

## 3. Наименование на процедурата:

BG16RFPR001-2.004 „Енергийна ефективност и използване на енергия от възобновяеми източници в предприятията”

## 4. Измерения по кодове:

*Измерение 1 - Област на интервенция:*

038. Енергийна ефективност и демонстрационни проекти в МСП и спомагателни мерки

048. Енергия от ВЕИ: слънчева

052. Други видове енергия от възобновяеми източници (включително геотермална енергия)

*Измерение 2 - Форма на финансиране:*

01. Безвъзмездни средства.

*Измерение 3 - Териториален механизъм за изпълнение и териториална насоченост:*

33. Други подходи — Без целеви територии.

*Измерение 7 - Равенство между половете във връзка с ЕСФ+, ЕФРР, КФ и ФСП:*

03. Полово неутрално.

## 5. Териториален обхват:

Проектите по процедурата следва да бъдат изпълнени на територията на Република България.

## 6. Цели на предоставяната безвъзмездна финансова помощ по процедурата и очаквани резултати:

**Цел на предоставяната безвъзмездна финансова помощ:**

Настоящата процедура цели да предостави фокусирана подкрепа на българските предприятия за подобряване на енергийната им ефективност и насърчаване използването на енергия от възобновяеми източници, с което да се ускори прехода на частния сектор към климатична неутралност и екосъобразна дейност.

**Обосновка:** Подкрепата за енергийно ефективно оборудване и използване на енергия от възобновяеми източници ще подпомогне предприятията да запазят конкурентоспособността си, както и да продължат с инвестиционните си намерения. Значителното покачване на цената на електрическата енергия и природния газ нарушава функционирането на почти всички икономически дейности. Небитовите крайни потребители са поставени пред перспективата за по-високи сметки за енергия във време, когато това може да се отрази на възстановяването и растежа им след COVID пандемията и войната в Украйна. Реализирането на конкретни мерки в областта на енергийния преход е важно не само от гледна точка предотвратяване изменението на климата, но и за да се намали уязвимостта на България от колебанията в цените на изкопаемите горива. Не на последно място тези инвестиции ще допринесат и за постигането на общата кумулативна цел за енергийни спестявания за периода 2021-2030 г., заложена в Интегрирания план в областта на енергетиката и климата на Република България.

Настоящата мярка се явява и продължение на устойчивата подкрепа, реализирана от Министерство на иновациите и растежа в областта на подобряване на енергийната ефективност и насърчаване използването на енергия от възобновяеми източници от предприятията в страната, вкл. чрез процедура BG16RFOP002-6.002 „Възстановяване на МСП чрез подобряване на енергийната ефективност“ по ОПИК и мярка BG-RRP-3.006 „Изграждане на нови ВЕИ за собствено потребление в комбинация с локални съоръжения за съхранение на енергия в предприятията” в изпълнение на инвестиция „Програма за икономическа трансформация“ на Националния план за възстановяване и устойчивост. Процедурата е и допълваща на подкрепата, която е предвидено да бъде осигурена по линия на ПКИП чрез финансовия инструмент „Портфейлна гаранция с таван на загубите за кръгова икономика“.

В тази връзка, по настоящата процедура е осигурена възможност за подкрепа както за закупуване на енергийно ефективно оборудване и технологии, така и изграждане на фотоволтаични системи за собствени нужди и съоръжения за съхранение на електрическа енергия (батерии), които ще допринесат за баланса в произведената мощност на фотоволтаика и ще подпомогнат преодоляването на един от недостатъците на възобновяемите източници, а именно непостоянното производство. Реализирането на инвестициите по настоящата мярка ще подпомогне и изпълнението на целите на Енергийния съюз за сигурна, устойчива, конкурентоспособна и икономически достъпна енергия.

По процедурата ще се разработи „Списък на допустимите категории активи“, съдържащ машини, съоръжения, оборудване, системи, СМР, фотоволтаични системи и съоръжения за съхранение на електрическа енергия (батерии), представляващи дълготрайни активи, и допустими за финансиране по мярката. Стремежът на УО е списъкът да съдържа фиксирана цена за всяка категория активи (на база мерна единица) като всяко предприятие-кандидат ще има възможност да избира един или повече от посочените активи, съобразно своите нужди за подобряване на енергийната си ефективност. Допълнително, чрез определянето на конкретна стойност на всяка категория активи, включени в списъка, се цели постигане на по-бърз и опростен процес на кандидатстване и оценка, минимизиране на риска от допускане на грешки и неточности в проектните предложения, както и ускоряване и облекчаване на изпълнението и отчитането на одобрените проекти.

Инвестициите по процедурата ще са съобразени с изискванията на принципа за „ненанасяне на значителни вреди“ върху околната среда, допринасяйки за екологичния преход в дейността на предприятията.

**Очакваните резултати** от подкрепата по процедурата се изразяват в подобряване на енергийната ефективност и увеличаване използването на енергия от възобновяеми източници за собствени нужди от бизнеса, което ще допринесе за повишаване на конкурентоспособността и понижаване на енергийната интензивност както на ниво отделни производствени предприятия, така и като цяло за икономиката.

## 7. Индикатори:

## 7.1. Индикатори/показатели за резултати и за крайния продукт съгласно програмата:

Изпълнението на проектите по процедурата следва да допринесе за постигането на следния **задължителен** **показател за резултат**:

**1) Частни инвестиции, допълващи публичното подпомагане** (в т.ч.: безвъзмездни средства, финансови инструменти).

Индикатор 1) отчита общата стойност на съфинансирането (собственото финансиране) в евро[[1]](#footnote-2), осигурено от страна на кандидатите и посочено в раздел „Бюджет” от Формуляра за кандидатстване в Информационната система за управление и наблюдение на средствата от Европейски фондове при споделено управление (ЕФСУ), наричана по-нататък „ИСУН, раздел „ЕФСУ (2021-2027)”. Индикаторът е задължителен за всички проектни предложения, като базовата и целевата му стойност ще бъдат служебно заложени от Управляващия орган (УО) в раздел „Индикатори” от Формуляра за кандидатстване.

Изпълнението на проектите по процедурата следва да допринесе и за постигането на следните **задължителни** **показатели за крайния продукт**:

**2) Подпомагани предприятия** (в т.ч.: микро-, малки, средни, големи предприятия).

Индикатор 2) отчита **броя на микро, малки и средни предприятия**, подали проектни предложения по процедурата.

**3) Подпомагани предприятия чрез безвъзмездни средства.**

Индикатор 3) отчита броя на предприятията, които получават финансова подкрепа под формата на безвъзмездни средства по настоящата процедура.

**Индикатори 2) и 3) също са задължителни** за всички проектни предложения, като в раздел „Индикатори” от Формуляра за кандидатстване УО служебно е заложил базовата („0”), целевата им стойност („1”), както и източника на информация за отчитане на индикаторите.

В раздел „Индикатори” от Формуляра за кандидатстване кандидатите не е необходимо да попълват информация относно индикаторите - същата ще бъде служебно въведена от УО.

**ВАЖНО:** Допълнителна информация относно всички горепосочени индикатори e представена в Приложение 7 **-** Описание на приложимите по процедурата индикатори.

## 8. Общ размер на безвъзмездната финансова помощ по процедурата:

|  |  |  |  |
| --- | --- | --- | --- |
| Общият размер на безвъзмездната финансова помощ по процедура BG16RFPR001-2.004 „Eнергийната ефективност и използване на енергия от възобновяеми източници в предприятията” е 126 000 000 лева.  Бюджетът на процедурата *по категории региони* е както следва: | | | |
| **Категории региони** | **Общ размер на безвъзмездната финансова помощ** | **Средства от Европейския фонд за регионално развитие (ЕФРР)** | **Национално съфинансиране** |
| **Регион в преход –** Югозападен район на планиране (ЮЗР) | 36 305 084.75 лева  18 562 495.08 евро | 25 413 559.33 лева  12 993 746.55 евро | 10 891 525.42 лева  5 568 748.53 евро |
| **По-слабо развити региони[[2]](#footnote-3)** - районите на планиране извън ЮЗР | 89 694 915.25 лева  45 860 281.95 евро | 76 240 677.96 лева  38 981 239.66 евро | 13 454 237.29 лева  6 879 042.29 евро |
| **Общо** | **126 000 000.00 лева**  **64 422 777.03 евро** | **101 654 237.29 лева**  **51 974 986.21 евро** | **24 345 762.71 лева**  **12 447 790.82 евро** |
| **ВАЖНО:** Проектите по процедурата e допустимо да се изпълняват САМО В ЕДНА от горепосочените две категории региони. В случай че дадено проектно предложение ще се изпълнява едновременно в двете категории региони (кандидатът е посочил място на изпълнение на проекта както в „региона в преход”, така и в „по-слабо развитите региони”), проектното предложение се отхвърля.  Допълнително, предвидено е следното разпределение на бюджета в зависимост от групите сектори на икономическа дейност[[3]](#footnote-4), категорията[[4]](#footnote-5) на предприятието-кандидат и категорията-регион[[5]](#footnote-6):   |  |  |  |  |  | | --- | --- | --- | --- | --- | | **Групи сектори на икономическа дейност:** | **Категорията** | **Регион в преход** | **По-слабо развити региони** | **Общо** | | **Индустрия[[6]](#footnote-7)**  (включваща сектори B, C, D, E и F, съгласно КИД-2008 на НСИ) | Микро и малки предприятия | 13 069 830.51 лева  6 682 498.23 евро | 32 290 169.49 лева  16 509 701.50 евро | 45 360 000.00 лева  23 192 199.73 евро | | Средни предприятия | 8 713 220.34 лева  4 454 998.82 евро | 21 526 779.66 лева  11 006 467.67 евро | 30 240 000.00 лева  15 461 466.49 евро | | **Общо** | 21 783 050.85 лева  11 137 497.05 евро | 53 816 949.15 лева  27 516 169.17 евро | 75 600 000.00 лева  38 653 666.22 евро | | **Услуги[[7]](#footnote-8)**  (включваща сектори G, H, I, J, L, M, N, P, Q, R (без R92) и S (без S96.09), съгласно КИД-2008 на НСИ) | Микро и малки предприятия | 8 713 220.34 лева  4 454 998.82 евро | 21 526 779.66 лева  11 006 467.67 евро | 30 240 000.00 лева  15 461 466.49 евро | | Средни предприятия | 5 808 813.56 лева  2 969 999.21 евро | 14 351 186.44 лева  7 337 645.11 евро | 20 160 000.00 лева  10 307 644.32 евро | | **Общо** | 14 522 033.90 лева  7 424 998.03 евро | 35 877 966.10 лева  18 344 112.78 евро | 50 400 000.00 лева  25 769 110.81 евро | | **Общо** | | 36 305 084.75 лева  18 562 495.08 евро | 89 694 915.25 лева  45 860 281.95 евро | 126 000 000.00 лева  64 422 777.03 евро |   **ВАЖНО:** Управляващият орган (УО) си запазва правото да пренасочи свободния (остатъчен) ресурс по категории предприятия (в случай че такъв е наличен) към онези категории, за които не достига предварително определения бюджет. Допълнително, УО си запазва правото при наличие на кандидати, които успешно са преминали етапа на оценка на проектните предложения, но за които не достига финансиране съгласно направеното разпределение на бюджета по категория-регион, да осигури допълнителен ресурс от бюджета, предвиден за съответния регион. Не е допустимо пренасочване на свободен (остатъчен) ресурс (в случай че такъв е наличен) от по-слабо развити региони (извън ЮЗР) към регион в преход (ЮЗР). | | | |

## 9. Минимален (ако е приложимо) и максимален размер на безвъзмездната финансова помощ за конкретен проект:

|  |  |
| --- | --- |
| **Минималният и максимален размер на заявената безвъзмездна финансова помощ** по индивидуалните проекти за всички допустими категории предприятия – микро, малки и средни предприятия по смисъла на чл. 3 и чл. 4 от Закона за малките и средните предприятия (ЗМСП), е както следва: | |
| **Минимален размер на помощта** | **Максимален размер на помощта** |
| 30 000 лева | 100 000 лева |
| В случай че стойността на заявената безвъзмездна финансова помощ, посочена в раздел „Бюджет” от Формуляра за кандидатстване, надвишава посочения максимално допустим размер, оценителната комисия ще извърши корекция в бюджета на проекта.  В рамките на посочения минимален и максимален размер на безвъзмездната финансова помощ по индивидуалните проекти са налице и допълнителни ограничения, произтичащи от приложимия за процедурата режим на „минимална помощ” („de minimis”) съгласно Регламент (ЕС) № 2023/2831 на Комисията, описани в т. 16, по-долу, и представени по-подробно в Приложение 17 към Условията за кандидатстване. | |

## 10. Процент на съфинансиране:

|  |  |
| --- | --- |
| Максималният интензитет (процент) на безвъзмездната финансова помощ по проектите по процедурата, е както следва: | |
| **Категория на предприятието-кандидат** | **Максимален интензитет на помощта** |
| Микро, малки и средни предприятия | 65 % |
| В случай на установено надвишаване на посочения максимален интензитет на помощта, оценителната комисия ще коригира служебно бюджета на проекта до максимално допустимия интензитет.  За да се изчисли интензитетът на помощта, всички данни се представят в брутно изражение - преди приспадането на данъци и други такси. Помощите, които се предоставят на няколко части (т.е. когато кандидатът предвижда да ползва авансово и/или междинно/и плащане/ия), се сконтират към техния размер към момента на предоставяне. Допустимите разходи се сконтират до тяхната стойност към момента на предоставяне на помощта[[8]](#footnote-9). Лихвеният процент, който се използва за сконтиране, е сконтовият процент, приложим към момента на предоставяне на помощта, в съответствие с чл. 3, ал. 6 от Регламент (ЕС) № 2023/2831 на Комисията. Интензитетът на безвъзмездната финансова помощ се изчислява чрез определяне на сконтираната стойност на помощта, изразена като процент от сконтираната стойност на допустимите разходи. | |

## 11. Допустими кандидати:

### 11.1 Критерии за допустимост на кандидатите:

|  |  |
| --- | --- |
| Допустими по настоящата процедура чрез подбор на проектни предложения са само кандидати, които отговарят на следните критерии:  **1)** Да са **търговци по смисъла на Търговския закон или Закона за кооперациите**.  Клонове на юридически лица, регистрирани в България, **не могат** да участват в процедурата поради липсата на самостоятелна правосубектност.  **2)** Да са **регистрирани не по-късно от 31.12.2021 г.**  **3)** Да са **микро, малки или средни предприятия** по смисъла на чл. 3 и чл. 4 от Закона за малките и средните предприятия и Препоръка на Комисията от 6 май 2003 г. относно определението за микро-, малки и средни предприятия (ОВ L 124, 20.5.2003 г., стр. 36).  Преди сключване на Административен договор за предоставяне на безвъзмездна финансова помощ (АДПБФП) ще се извършва документална проверка както на декларираната от одобрените кандидати на етап кандидатстване категория предприятие, така и на категорията към момента преди сключване на договора. В случай че бъде установена погрешно декларирана категория или преди сключване на договора настъпи промяна в декларираната на етап кандидатстване категория на одобрен кандидат, в резултат на което е налице неспазване на заложени в Условията за кандидатстване правила или ограничения, които водят до заключение, че кандидатът не отговаря на изискванията за бенефициент по настоящата процедура, ще бъде издадено Решение за отказ за предоставяне на безвъзмездна финансова помощ.  **4)** Да са реализирали **нетни приходи от продажби за 2023 финансова година** **в зависимост от категорията на предприятието-кандидат**, както следва: | |
| **Категория на предприятието** | **Нетни приходи от продажби за 2023 г.[[9]](#footnote-10)** |
| Микро предприятия | ≥ 100 000 лева |
| Малки предприятия | ≥ 300 000 лева |
| Средни предприятия | ≥ 1 000 000 лева |
| **ВАЖНО**: При определянето на нетните приходи от продажби за 2023 г. ще се вземат предвид **само данните от индивидуалния Отчет за приходите и разходите за 2023 г.** на предприятието-кандидат, без да се отчитат данните на свързани предприятия и/или предприятия-партньори (ако е приложимо), послужили за определяне на категорията на кандидата съгласно ЗМСП.  **5) Да са заявили подкрепа за основната си икономическа дейност** **за 2023 г**. съгласно Класификацията на икономическите дейности (КИД-2008) на Националния статистически институт (НСИ) - Приложение 11.  **ВАЖНО:** Кандидатите по процедурата е допустимо да заявят подкрепа за кода на основната си икономическа дейност съгласно КИД-2008 на НСИ въз основа на данни за 2023 г. Придобитите по проекта активи/ оборудване/ съоръжения в областта на енергийната ефективност и използването на енергия от възобновяеми източници е допустимо да се ползват и във връзка с допълнителна/и икономическа/и дейност/и на кандидата съгласно КИД-2008, в случай че допълнителната/ите дейност/и не попада/т в недопустимите дейности/сектори, посочени в т. 11.2 от Условията за кандидатстване. В случай че на етап изпълнение на проектите се установи, че активи/ оборудване/ съоръжения се ползват във връзка с недопустима/и дейност/и, предоставените средства (в случай на изплатени такива) подлежат на възстановяване.  Оценителната комисия ще извършва проверка за съответствие с изискването по подт. 5) въз основа на данни за основната икономическа дейност на кандидатите за 2023 г., предоставени от НСИ по служебен път[[10]](#footnote-11), както и съгласно информацията, представена във Формуляра за кандидатстване, включително посочения от кандидатите код на основната им икономическа дейност за 2023 г. в поле „Код на организацията по КИД-2008”. В тази връзка, **преди подаване на проектните предложения на всички кандидати се препоръчва да извършат предварителна проверка относно точния четиризначен код на основната им икономическа дейност съгласно КИД-2008 въз основа на данни от НСИ за 2023 г.[[11]](#footnote-12)**. В случай че кандидат е заявил подкрепа за основната си икономическа дейност, но същата е недопустима съгласно посоченото в т. 11.2 от настоящите условия, и това e видно от информацията, представена във Формуляра за кандидатстване, проектното предложение ще бъде отхвърлено. | |

### 11.2 Критерии за недопустимост на кандидатите:

**1)** Съгласно чл. 25, ал. 2 от Закона за управление на средствата от европейските фондове при споделено управление (ЗУСЕФСУ) и ПМС № 23/2023 г.[[12]](#footnote-13) в процедурата не могат да участват и безвъзмездна финансова помощ не се предоставя на лица, за които са налице обстоятелства за отстраняване от участие в процедура за възлагане на обществена поръчка съгласно чл. 54 и чл. 55 от Закона за обществените поръчки (ЗОП). Кандидатите са длъжни да декларират, че не попадат в някоя от категориите, посочени в чл. 25, ал. 2 от ЗУСЕФСУ и чл. 7 от ПМС № 23/2023 г., чрез Декларацията при кандидатстване (Приложение 2). Потенциалните кандидати **не могат** да участват в процедурата чрез подбор на проектни предложения и да получат безвъзмездна финансова помощ, в случай че:

a) са обявени в несъстоятелност;

б) са в производство по несъстоятелност;

в) са в процедура по ликвидация;

г) са сключили извънсъдебно споразумение с кредиторите си по смисъла на чл. 740 от Търговския закон;

д) са преустановили дейността си;

е) се намират в подобно положение, произтичащо от сходна на горепосочените процедури, съгласно законодателството на държавата, в която са установени;

ж) е установено с влязло в сила наказателно постановление или съдебно решение, нарушение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301-305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатът е установен;

з) са лишени от правото да упражняват определена професия или дейност съгласно законодателството на държавата, в която е извършено деянието;

и) са сключили споразумение с други лица с цел нарушаване на конкуренцията, когато нарушението е установено с акт на компетентен орган;

й) е доказано, че са виновни за неизпълнение на договор за обществена поръчка или на договор за концесия за строителство или за услуга, довело до разваляне или предсрочното му прекратяване, изплащане на обезщетения или други подобни санкции, с изключение на случаите, когато неизпълнението засяга по-малко от 50 на сто от стойността или обема на договора;

к) имат задължения за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях, към държавата или към Столична община и към общината по седалището на кандидата, или аналогични задължения съгласно законодателството на държавата, в която кандидатът е установен, доказани с влязъл в сила акт на компетентен орган, и не е допуснато разсрочване, отсрочване и обезпечение на задълженията, или размерът на неплатените дължими данъци или социалноосигурителни вноски е повече от 1 на сто от сумата на годишния общ оборот за последната приключена финансова година, или е повече от 50 000 лева;

л) са изпаднали в неизпълнение на разпореждане на Европейската комисия за възстановяване на предоставената им неправомерна и несъвместима държавна помощ;

м) лицата, които представляват кандидата, са правили опит да:

i) повлияят на вземането на решение от страна на УО, свързано с отстраняването, подбора или възлагането, включително чрез предоставяне на невярна или заблуждаваща информация, или

ii) получат информация, която може да им даде неоснователно предимство в процедурата за предоставяне на безвъзмездна финансова помощ;

н) лицата, които представляват кандидата, са осъждани с влязла в сила присъда за:

i) престъпление по чл. 108а, чл. 159а – 159г, чл. 172, чл. 192а, чл. 194 – 217, чл. 219 – 252, чл. 253 – 260, чл. 301 – 307, чл. 321, 321а и чл. 352 – 353е от Наказателния кодекс;

ii) престъпление, аналогично на тези по горната хипотеза, в друга държава членка или трета страна;

o) за лицата, които представляват кандидата, е налице конфликт на интереси във връзка с процедурата за предоставяне на безвъзмездна финансова помощ, който не може да бъде отстранен;

п) е налице неравнопоставеност в случаите по чл. 44, ал. 5 от ЗОП;

р) е установено, че:

i) са представили документ с невярно съдържание, свързан с удостоверяване липсата на основания за отстраняване или изпълнението на критериите за подбор;

ii) не са предоставили изискваща се информация, свързана с удостоверяване липсата на основания за отстраняване или изпълнението на критериите за подбор.

**ВАЖНО**: Съответствието с посочените в т. 1) обстоятелства, при кандидатстване се декларира от кандидатите в Декларацията при кандидатстване (Приложение 2), а преди сключване на административен договор с одобрените кандидати - чрез извършване на съответните служебни и документални проверки.

**2)** С оглед **избягване на припокриването на интервенциите** между ПКИП, Програмата за развитие на селските райони 2014-2020 (ПРСР), както и Стратегическия план за развитие на земеделието и селските райони в България за периода 2023-2027 г. (СПРЗСР), подкрепа по настоящата процедура не могат да получат кандидати, които са:

**2.1.** Mикропредприятия по смисъла на чл. 3-4 от Закона за малките и средните предприятия със седалище или клон със седалище на територията на селски район **и** са заявили за подпомагане дейности, които ще се осъществяват в община на територията на селските райони в Република България (Приложение 13[[13]](#footnote-14)).

**2.2.** Предприятия, чиято основна икономическа дейност за 2023 г. съгласно КИД-2008 на НСИ (за която е допустимо да заявят подкрепа), е за **преработка и/или маркетинг на горски продукти**[[14]](#footnote-15).

**ВАЖНО:** С оглед на горното ограничение и във връзка с код С16 „Производство на дървен материал и изделия от дървен материал и корк, без мебели; производство на изделия от слама и материали за плетене” от КИД-2008 на НСИ, следва да се има предвид, че производството на дърва за горене, изделия от корк, слама и материали за плетене, както и производството на пелети (които са част от код С16.29), са недопустими за подкрепа, с изключение на производството на пелети от дървесни отпадъци, получени от индустриалната преработка на дървесина (също част от код С16.29). Недопустим за подкрепа е и код С16.10 „Разкрояване, рендосване и импрегниране на дървен материал” от КИД-2008, с изключение на производството на несглобени дървени паркетни дъски[[15]](#footnote-16).

**2.3.** Предприятия, чиято основна икономическа дейност за 2023 г. съгласно КИД-2008 на НСИ (за която е допустимо да заявят подкрепа), **попада в сектор С** - **раздел 10 „Производство на хранителни продукти” и раздел 11 „Производство на напитки”**, както следва:

- 10.1 „Производство и преработка на месо; производство на месни продукти, без готови ястия”;

- 10.2 „Преработка и консервиране на риба и други водни животни, без готови ястия”;

- 10.3 „Преработка и консервиране на плодове и зеленчуци, без готови ястия”;

- 10.4 „Производство на растителни и животински масла и мазнини”, с изключение на производството на маслиново масло[[16]](#footnote-17);

- 10.5 „Производство на мляко и млечни продукти”;

- 10.6 „Производство на мелничарски продукти, нишесте и нишестени продукти”;

- 10.83 „Преработка на кафе и чай” - ограничението е приложимо само в случаите, когато дейността на кандидата е свързана с производство на билков чай (мента, върбинка, лайка и др.)[[17]](#footnote-18);

- 10.84 „Производство на хранителни подправки и овкусители”;

- 10.91 „Производство на готови храни (фуражи) за селскостопански животни”;

- 11.02 „Производство на вина от грозде”;

- 11.03 „Производство на други ферментирали напитки”.

**3)** Не могат да участват в процедурата и да получат безвъзмездна финансова помощ предприятия, кандидатстващи за финансиране на дейности, попадащи в обхвата на **сектор риболов и сектора на рибарството и аквакултурите[[18]](#footnote-19)**, които са целева група на подкрепата по Програмата за морско дело, рибарство и аквакултури 2021-2027 г.

**4)** По настоящата процедура **не могат** да участват и да получат безвъзмездно финансиране предприятия, чиято основна икономическа дейност въз основа на данни за 2023 г. попада в следните сектори, раздели или класове (кодове), съгласно КИД-2008 на НСИ (Приложение 11):

- сектор А „Селско, горско и рибно стопанство”;

- сектор D “Производство и разпределение на електрическа и топлинна енергия и на газообразни горива“;

- сектор K „Финансови и застрахователни дейности”;

- сектор О „Държавно управление”;

- раздел 92 „Организиране на хазартни игри” от Сектор R „Култура, спорт и развлечения”;

- клас (код) 96.09 „Други персонални услуги, некласифицирани другаде” от раздел 96 „Други персонални услуги” в Сектор S „Други дейности”;

- сектор Т „Дейности на домакинства като работодатели; недиференцирани дейности на домакинства по производство на стоки и услуги за собствено потребление”;

- сектор U „Дейности на екстериториални организации и служби”.

**5)** Не могат да участват в процедурата и да получат безвъзмездна финансова помощ кандидати, които попадат в **забранителните режими** **на Регламент (ЕС) № 2023/2831** на Комисията, **Регламент (ЕС) № 2021/1060** на Европейския парламент и на Съвета, **Регламент (ЕС) 2021/1058** на Европейския парламент и на Съвета от 24 юни 2021 година относно Европейския фонд за регионално развитие и относно Кохезионния фонд, ЗУСЕФСУ и подзаконовата нормативна уредба в областта.

**ВАЖНО:** Информация относно ограниченията, произтичащи от Регламент (ЕС) № 2023/2831 на Комисията, е представена в Приложение 17 към Условията за кандидатстване.

**6)** **Не могат** да участват в процедурата и да получат безвъзмездна финансова помощ кандидати, за които е **установено с влязъл в сила административен акт наличието на недължимо платени и/или надплатени суми, както и неправомерно получени и/или неправомерно усвоени средства** по проекти, финансирани от предприсъединителните финансови инструменти, оперативните програми, Структурните фондове и Кохезионния фонд на Европейския съюз, европейските земеделски фондове и Европейския фонд за рибарството, Инструмента Шенген и Преходния финансов инструмент, включително от свързаното с тях национално съфинансиране.

**ВАЖНО:** Горепосоченото ограничение касае само вземания, произтичащи от недължимо платени и/или надплатени суми, както и неправомерно получени и/или неправомерно усвоени средства по проектни предложения, финансирани от предприсъединителните финансови инструменти, оперативните програми, Структурните фондове и Кохезионния фонд на Европейския съюз, Европейските земеделски фондове и Европейския фонд за рибарството, Инструмента Шенген и Преходния финансов инструмент, които **не са изплатени към съответната финансираща институция**. Издаването на акт за установяване на публично държавно вземане само по себе си не е основание за отстраняване на кандидата, ако установеното вземане е погасено.

**7)** **Недопустими са** кандидати, които попадат в обхвата на чл. 5л от Регламент (ЕС) 2022/576 на Съвета от 8 април 2022 година за изменение на Регламент (ЕС) № 833/2014 относно **ограничителни мерки с оглед на действията на Русия**, дестабилизиращи положението в Украйна.

**ВАЖНО:** Когато кандидатът упражнява едновременно дейности в недопустими сектори и в допустими сектори по настоящата процедура, средства по тази процедура се предоставят само за дейностите в допустимите сектори, като одобреният кандидат следва да води отделна счетоводна отчетност по отношение на разходите по проекта, която да гарантира отделяне на дейностите и разграничаване на разходите, така че дейностите в недопустимите сектори да не се ползват от безвъзмездното финансиране, предоставено по настоящата процедура.

В случай на заявена помощ едновременно за допустим и недопустим сектор, в бюджета на проектното предложение ще бъде извършена служебна корекция за премахване на разходите за дейностите в недопустимия сектор.

В случай че на етап изпълнение бъде установено, че не са спазени изискванията да не се подкрепя недопустима дейност, предоставените средства (в случай на изплатени такива) подлежат на възстановяване.

С оглед горното, одобреният кандидат представя като условие за плащане на етап изпълнение, индивидуален сметкоплан, утвърден от ръководството на предприятието, с включени в него обособените счетоводни сметки (подсметки), специално открити за проектното предложение и съдържащи в наименованието си номера на сключения административен договор. От счетоводните записи от обособените в индивидуалния сметкоплан сметки следва да е видно разграничаването на разходите, така че дейностите в недопустимите сектори да не се ползват от безвъзмездното финансиране по процедурата.

Посочените обстоятелства ще бъдат обект на проверка на етап изпълнение, като за потвърждаването им от бенефициентите могат да бъдат изискани допълнителни документи.

Във връзка с горепосоченото изискване и с оглед спецификите на процедурата, в случай че кандидат извършва едновременно дейности в допустим и недопустим сектор съгласно указаните в т. 11.2 на Условията за кандидатстване, при заявяване на разходите в бюджета следва внимателно **да прецени дали реално ще е възможно разграничаване на разходите**, така че дейностите в недопустимите сектори да не се ползват от безвъзмездното финансиране по процедурата.

Допълнително, кандидатите следва да имат предвид, че критериите за недопустимост се прилагат кумулативно с критериите за допустимост по настоящата процедура.

**ВАЖНО**: В случай че по процедурата бъдат подадени проектни предложения от **няколко свързани предприятия**, осъществяващи подобна дейност, **административен** **договор** за предоставяне на безвъзмездна финансова помощ **ще бъде сключен само с едно от тези предприятия**. При установяване на посоченото обстоятелство, ще бъде издавано Решение за отказ за предоставяне на безвъзмездна финансова помощ на всяко предложение от Списъка с одобрени за финансиране проектни предложения, класирано на по-ниска позиция след първото такова, което също е включено в Списъка с одобрени за финансиране проектни предложения/Списъка с резервни проектни предложения (ако такъв е съставен). Под свързани предприятия се разбират предприятията по чл. 4, ал. 5-8 от ЗМСП. Под подобна дейност за целите на настоящото изискване се разбира основна икономическа дейност, попадаща в рамките на същия тризначен цифров код (група) съгласно КИД-2008 на НСИ (Приложение 11).

## 12. Допустими партньори (ако е приложимо):

По настоящата процедура чрез подбор на проектни предложения кандидатите участват **индивидуално**, а не съвместно с партньорски или други организации.

## 13. Дейности, допустими за финансиране:

### 13.1. Допустими дейности:

Проектните предложения по процедурата следва да са в съответствие с принципите по чл. 29, ал. 1 от ЗУСЕФСУ, както с изискванията за ефективност, ефикасност и икономичност при разходването на средствата при най-адекватното съотношение между очакваните разходи и ползи.

**I. За да са допустими проектите по процедурата следва:**

**1)** Да водят до постигане на целта на процедурата.

**2)** Да се изпълняват на територията на Република България, като е спазено изискването мястото/местата на изпълнение на всеки проект да попада само в една от двете категории региони („по-слабо развити региони” или „регион в преход”).

**3)** Да са в съответствие с хоризонталните принципи съгласно чл. 9 от Регламент (ЕС) № 2021/1060, както и с принципа за „ненанасяне на значителни вреди”.

Кандидатът декларира, че компонентите на фотоволтаичната система и на локалните съоръжения за съхранение на енергия (батерии), когато станат негодни за употреба, ще ги предостави за рециклиране и/или обезвреждане на определените за това места. Цитираната система и/или компоненти следва да бъдат третирани съгласно изискванията на Закона за управление на отпадъците, по който компетентна институция е Министерството на околната среда и водите.

Допълнителна информация относно спазването на хоризонталните принципи и принципа за „ненанасяне на значителни вреди” е представена в т. 17 от Условията за кандидатстване и в Приложение 16 към тях.

**II. Допустими дейности:**

**Дейности, насочени към подобряване на енергийната ефективност и използване на енергия от възобновяеми източници в предприятията.**

Проектите по процедурата е допустимо да включват ЕДИНСТВЕНО **един или повече от активите/ оборудването/ съоръженията, съгласно „Списъка на допустимите категории активи в областта на енергийната ефективност и използването на енергия от възобновяеми източници” (Приложение 4.1).** Избраните по проекта активи/ оборудване/ съоръжения следва **да бъдат включени в Приложение 4.2 „Заявени активи съобразно Списъка на допустимите категории активи в областта на енергийната ефективност и използването на енергия от възобновяеми източници“**.

За всички допустими по процедурата активи/ оборудване/ съоръжения в областта на енергийната ефективност и използването на енергия от възобновяеми източници, в Приложение 4.1 към Условията за кандидатстване, е посочен минимален обхват/функционалности, които са ЗАДЪЛЖИТЕЛНИ, като по своя преценка в процеса на изпълнение на проектите бенефициентите могат да заложат и допълнителни функционалности/характеристики, като спазват условието, тези допълнителни изисквания да не са ограничителни и/или да не навеждат към определена марка/модел/производител. Следва да се има предвид, че всички активи от списъка на допустимите категории активи (Приложение 4.1) са с предмет „доставка“, с изключение на „Енергийно-ефективни изолационни системи в сгради“ и „Фотоволтаична електрическа централа (включваща соларни панели, инвертори, батерии и други компоненти, необходими за функциониране на централата)“, които са с предмет „строителство“.

В раздел „Допълнителна информация, необходима за оценка на проектното предложение” от Формуляра за кандидатстване кандидатите следва **задължително** да представят информация относно необходимостта от получаване на подкрепа за активите/ оборудването/ съоръженията в областта на енергийната ефективност и използването на енергия от възобновяеми източници, включени в проектните предложения. Липсата на съответна информация относно необходимостта от получаване на подкрепа за планираните в проекта инвестиции, може да доведе до премахване на съответните разходи от бюджета на проекта или отхвърляне на проекта при премахване на всички разходи от бюджета.

За целите на проследяване на изпълнението на проекта в раздел „Основни данни” от Формуляра за кандидатстване, **следва да бъде/ат посочен/и точния/те адрес/и на мястото на изпълнение на проекта.**

### 13.2. Недопустими дейности:

Недопустими по процедурата са следните видове дейности:

* дейности, чието изпълнение е започнало[[19]](#footnote-20) преди подаване на проектното предложение;
* дейности, извършени след изтичане на крайния срок за изпълнение на дейностите по проекта;
* дейности, които вече са финансирани от други публични източници;
* дейности, за които не са заявени разходи в бюджета на проектното предложение;
* с цел гарантиране в максимална степен спазването на принципа за „ненанасяне на значителни вреди”[[20]](#footnote-21), по процедурата няма да се подкрепят:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

* дейности за придобиване на активи втора употреба;
* дейности за закупуване и/или доставка на ресурси за производство, имащи характер на стоково-материални запаси (суровини, материали, полуобработени компоненти, консумативи за производството/процеса на предоставяне на услугите, резервни части);
* дейности за извършване на реклама – включително и не само публикуване на обяви в периодични издания, изработка, разпространение и излъчване на рекламни спотове (радио и телевизионни) и др., както и визуализация на проекта;
* дейности за извършване на консултантски услуги за разработване на проектното предложение;
* дейности за закупуване на земя и сгради;
* дейности за закупуване или наемане на транспортни средства и съоръжения[[21]](#footnote-22);
* дейности за извеждането от експлоатация или изграждането на атомни електроцентрали;
* дейности за извършване на инвестиции за постигане на намаляване на емисиите на парникови газове от дейности, посочени в Приложение I към Директива 2003/87/ЕО (Приложение 15)[[22]](#footnote-23);
* дейности за производството, преработката и продажбата на тютюн и тютюневи изделия;
* дейности за извършване на инвестиции в летищна инфраструктура;
* дейности за извършване на инвестиции за обезвреждане на отпадъците в депа за отпадъци, с изключение на инвестициите за извеждане от експлоатация, преобразуване или обезопасяване на съществуващи депа, при условие че тези инвестиции не увеличават капацитета им;
* дейности за извършване на инвестиции за увеличаване на капацитета на съоръжения за третиране на остатъчни отпадъци, с изключение на инвестициите в технологии за оползотворяване на материали остатъчни отпадъци за целите на кръговата икономика;
* дейности за извършване на инвестиции, свързани с производството, преработката, транспорта, разпространението, съхранението или изгарянето на изкопаеми горива, с изключение на: (1) замяната на отоплителни системи на твърди изкопаеми горива, а именно въглища, торф, лигнитни въглища, нефтени шисти, с газови отоплителни системи[[23]](#footnote-24) или (2) инвестиции в разширяването и промяната на предназначението, преобразуването или преоборудването на газопреносни и разпределителни мрежи, при условие че тези инвестиции подготвят мрежите за добавяне в системата на възобновяеми и нисковъглеродни газове, като водород, биометан и синтетичен газ, и позволяват заместването на инсталации за твърди изкопаеми горива;
* дейности за закупуване на активи/ оборудване/ съоръжения в областта на енергийната ефективност и използването на енергия от възобновяеми източници, които не са включени в списъка съгласно Приложение 4.1, както и всички други дейности, които не са сред посочените като допустими в настоящите Условия за кандидатстване;
* дейности, попадащи в обхвата на недопустимите сектори, посочени в т. 11.2 от Условията за кандидатстване;
* всички дейности, които попадат в забранителните режими на Регламент (ЕС) № 2023/2831, Регламент (ЕС) № 2021/1060 и Регламент (ЕС) 2021/1058.

## 14. Категории разходи, допустими за финансиране:

При предоставяне на безвъзмездна финансова помощ по настоящата процедура ще бъдат взети под внимание само „допустимите разходи”, описани по-долу. Бюджетът на проекта представлява предварителна оценка на очакваните разходи и максимален размер на допустимите разходи.

По време на оценката на проектните предложения е възможно да бъдат установени обстоятелства, които да налагат промяна в бюджета. Възможните **корекции на бюджета не могат да доведат до увеличаване на размера или на интензитета** на безвъзмездната финансова помощ, заявени в подадените проектни предложения.

**ВАЖНО:** Във връзка със спазването на принципа на недопускане под никаква форма на реализиране на печалба от безвъзмездното финансиране, печалбата подлежи на възстановяване[[24]](#footnote-25).

### 14.1. Условия за допустимост на разходите:

За да са допустими разходите по настоящата процедура трябва да отговарят на следните условия:

**1)** Да са необходими за изпълнението на проекта и да отговарят на принципите за добро финансово управление – икономичност, ефикасност и ефективност на вложените средства.

**2)** Да бъдат извършени след датата на подаване на проектното предложение и до датата на представяне на финалния отчет за изпълнение на дейностите по проекта.

Разходооправдателните документи следва да бъдат издадени в периода на допустимост на разходите по процедурата, а именно: след датата на подаване на проектното предложение и до датата на представяне на междинния/финалния отчет по договора.

**3)** Да са в съответствие с видовете разходи, включени в административния договор за предоставяне на безвъзмездна финансова помощ.

**4)** За разходите да е налична адекватна одитна следа, включително да са спазени изискванията за съхраняване на документите за срок от 10 (десет) години от датата на предоставяне на помощта по процедурата[[25]](#footnote-26) съгласно чл. 6, пар. 3 от Регламент (ЕС) № 2023/2831.

**5)** Да са действително платени от бенефициента (т.е. да е платена цялата стойност на представените фактури или други първични счетоводни документи, включително стойността на ДДС), по банков път или в брой, не по-късно от датата на подаване на междинния/финалния отчет по проекта. Разходи, подкрепени с протоколи за прихващане, не се считат за допустими.

**6)** Да са отразени в счетоводната документация на бенефициента чрез отделни счетоводни аналитични сметки, съдържащи номера на административния договор или в отделна счетоводна система с утвърдени сметки за отчитане на разходите по договора.

**7)** Да могат да се установят и проверят, както и да бъдат подкрепени с документни доказателства, които са ясни, конкретни и актуални (оригинални разходооправдателни документи).

**8)** Да са за дейности, определени и извършени под отговорността на Управляващия орган и съгласно критериите за подбор на операции, одобрени от Комитета за наблюдение на ПКИП.

**9)** Да са за реално извършени услуги и доставени активи.

**10)** Да са извършени законосъобразно съгласно приложимото право на Европейския съюз и българското законодателство.

Бюджетът във Формуляра за кандидатстване трябва да отразява допустимите разходи, които са свързани с изпълнението на проектното предложение. По процедурата не са допустими разходите за възстановим ДДС във връзка с изпълнението на проекта. Недопустимите разходи за възстановим ДДС няма да се считат за собствено съфинансиране от страна на бенефициента. Относно третирането на ДДС следва да се запознаете с чл. 189, пар. 4, буква в) от Регламент (ЕС, Евратом) 2024/2509 на Европейския парламент и на Съвета от 23 септември 2024 г. за финансовите правила, приложими за общия бюджет на Съюза (Финансовия регламент), Постановление № 86 от 01.06.2023 г. за определяне на национални правила за допустимост на разходите по програмите, финансирани от Европейските фондове при споделено управление за програмен период 2021 - 2027 г., както и с НФ 1/09.01.2024 г. „Указание на министъра на финансите за третиране на ДДС” (Приложение 26 към Условията за изпълнение).

Всички цени, посочени в Приложение 4.2 - „Заявени активи съобразно Списъка на допустимите категории активи в областта на енергийната ефективност и използването на енергия от възобновяеми източници“, **не включват ДДС**.

### 14.2. Допустими разходи:

Допустими по процедурата са разходите за активи/ оборудване/ съоръжения съгласно „Списъка на допустимите категории активи в областта на енергийната ефективност и използването на енергия от възобновяеми източници” (Приложение 4.1), включени в общо 17 групи технологии, както следва:

1. Котли на биомаса;

2. Термопомпи;

3. Слънчевите системи за топла вода и битово горещо водоснабдяване;

4. Системи за оползотворяване на отпадна топлина/студ, генерирана при производството на сгъстен въздух или студопроизводство;

5. Рекуперативни блокове за отопление, вентилация и охлаждане;

6. Чилъри;

7. Климатични камери с високо ефективна регенерация или рекуперация на топлина/студ/влага;

8. Енергийно-ефективни охладители на въздух;

9. Компресори за сгъстен въздух, вкл. резервоари за сгъстен въздух;

10. Централизирано управление на системи за сгъстен въздух;

11. Изсушители на сгъстен въздух;

12. Енергийно-ефективни изолационни системи в сгради;

13. Енергоспестяващи осветители;

14. Фотоволтаични панели;

15. Инвертори;

16. Локални съоръжения за съхранение на енергия (батерии);

17. Фотоволтаична електрическа централа (ФтЕЦ) (включваща соларни панели, инвертори, батерии и други компоненти, необходими за функциониране на централата).

Разходите за съответните активи/ оборудване/ съоръжения в областта на енергийната ефективност и използването на енергия от възобновяеми източници съгласно Приложение 4.1 са допустими под формата на единични разходи в съответствие с чл. 53, пар. 1, буква б) от Регламент (ЕС) 2021/1060 и чл. 55, ал. 1, т. 2 от ЗУСЕФСУ. Стойността на единичните разходи за всеки вид, спецификация и диапазон на активите/ оборудването/ съоръженията, включени в горецитираните 17 групи технологии, е определена чрез прилагането на коректен, справедлив и проверим метод на изчисление, който ще бъде представен в „Методология за определяне на единичните разходи за активи/ оборудване/ съоръжения в областта на енергийната ефективност и възобновяемите източници, финансирани по Програма „Конкурентоспособност и иновации в предприятията“ 2021-2027 г.“[[26]](#footnote-27).

Всеки отделен разход от допустимите активи/ оборудване/ съоръжения съгласно Приложение 4.1, следва да бъде посочен в Приложение 4.2 „Заявени активи съобразно Списъка на допустимите категории активи в областта на енергийната ефективност и използването на енергия от възобновяеми източници“. С оглед определяне на реалистичността на предвидените разходи за закупуване на дълготрайни активи, кандидатът следва да заложи в Приложение 4.2 стойности, ненадвишаващи стойностите, определени в „Методология за определяне на единичните разходи за активи/ оборудване/ съоръжения в областта на енергийната ефективност и възобновяемите източници, финансирани по Програма „Конкурентоспособност и иновации в предприятията“ 2021-2027 г.“, одобрена от Управляващия орган.

В случай че за въвеждането в експлоатация на активи/ оборудване/ съоръжения съгласно Приложение 4.1 са необходими допълнителни разходи за спомагателни материали и/или строително-монтажни работи (СМР) за окомплектовка и/или монтаж на инвестицията като работеща система, то същите са допустими за финансиране, като те са предвидени и включени в стойността на единичния разход на съответните активи/ оборудване/ съоръжения, детайлно описани в Приложение 4.2. В случай че кандидатът е заложил дейности по проекта, свързани с изпълнение на СМР, по настоящата процедура е допустимо след подаване на проектното предложение и преди сключване на АДПБФП (при сключване на такъв) кандидатът да пристъпи към изпълнение единствено на подготвителни дейности, свързани с планираните СМР - напр. подготовка на тръжната документация, избор на изпълнител и др., като самите СМР следва да бъдат извършени след сключване на АДПБФП (при сключване на такъв). Във връзка с посоченото, преди сключване на АДПБФП кандидатите, които са заложили дейности, свързани със СМР, следва да представят на УО актуални цветни снимки (общ и близък план) на сградата и помещението/ята, където е предвидено да се извършват СМР, от които ясно да се вижда датата на заснемането. Такива снимки следва да има представени за всеки отделен вид СМР (в случай на повече от едно). Следва да е налице и описание на местоположението на обекта, където ще бъдат извършени СМР. Датата на снимките трябва да е след датата на подаване на проектното предложение.

В обхвата на допустимите разходи за ФтЕЦ, предвидени в стойността на единичния разход съгласно Приложение 4.2, могат да се включат: разходи за придобиване на дълготрайни материални активи (ДМА); разходи за придобиване на дълготрайни нематериални активи (ДНА); разходи за строително-монтажни работи на покрив/фасада на сграда или върху недвижим имот към нея; и разходи за консултантски услуги от инженерно-технически характер. Всички посочени разходи следва да са необходими и пряко свързани с изгражданите фотоволтаични системи в комбинация с батерии. Инвестиции в системи, които произвеждат енергия, са допустими за финансиране по процедурата, при условие че произвежданата от тях енергия е **единствено** за собствено потребление. Произведената енергия от тези системи не може да бъде предмет на търговска сделка за покупко-продажба през периода на устойчивост - 3 (три) години от окончателното плащане по проекта. Кандидатът носи пълната отговорност за качеството и пълнотата на разработената техническа документация, включително за законосъобразността при изготвянето, съгласуването и одобряването й в качеството му на Възложител по проекта. Готовият работен/технически проект за изгражданата по проекта ФтЕЦ трябва да бъде изготвен и одобрен съгласно Закона за устройство на територията (ЗУТ), Наредба № 4 за обхвата и съдържанието на инвестиционните проекти и действащата нормативна уредба. Задължение на бенефициента е да съхранява към проекта оригинал на техническата документация в целия й наличен обем и свързаната с нея налична документация (съгласувания, одобрения, разрешения и др.). Инвестициите в системи, които произвеждат енергия, трябва да отговарят на изискванията на Закона за енергията от възобновяеми източници (ЗЕВИ), Закона за енергийната ефективност (ЗЕЕ), Закона за енергетиката (ЗЕ), Закона за устройство на територията (ЗУТ), Закона за опазване на околната среда (ЗООС), Закона за биологичното разнообразие (ЗБР), Закона за управление на отпадъците и на останалата приложима национална и европейска законова, вкл. подзаконова нормативна уредба.

В случай че по проекта се придобиват фотоволтаични панели, инвертори и/или локални съоръжения за съхранение на енергия (батерии), същите **задължително** следва да бъдат свързани към изградената по настоящата процедура фотоволтаична електрическа централа (ФтЕЦ) или към вече налична ФтЕЦ в предприятието, която е **единствено** за собствено потребление.

**ВАЖНО**: Кандидатите нямат право да получат финансиране по настоящата процедура за активи/ оборудване/ съоръжения в групи „фотоволтаични панели“, „инвертори“, „локални съоръжения за съхранение на енергия (батерии)“ и „фотоволтаична електрическа централа (ФтЕЦ) (включваща соларни панели, инвертори, батерии и други компоненти, необходими за функциониране на централата), в случай че вече имат сключен договор (който не е прекратен) по процедура BG-RRP-3.006 „Изграждане на нови ВЕИ за собствено потребление в комбинация с локални съоръжения за съхранение на енергия в предприятията” по ПИТ на НПВУ. Изискването ще бъде проверявано на етап оценка на проектното предложение и при наличие на подобен разход, същият ще бъде служебно премахнат от бюджета на проекта.

Оценката на допустимостта на разходите за придобиване на активи/ оборудване/ съоръжения, посочени в Приложение 4.2, ще бъде извършвана съгласно стойностния праг на същественост за дълготрайни материални активи (ДМА) и дълготрайни нематериални активи (ДНА), определен в счетоводната политика на кандидата, в случай че документът е представен към Формуляра за кандидатстване. Ако кандидатът не е представил счетоводна политика, стойностният праг на същественост се определя съгласно чл. 50 и чл. 51 от Закона за корпоративното подоходно облагане (ЗКПО) (700 лева).

В раздел „Бюджет“ на Формуляра за кандидатстване, бюджетен ред 1, кандидатите трябва да заложат общата стойност на всички активи, посочени в Приложение 4.2. В случай че заложената обща стойност на активите в бюджетен ред 1 надвишава общата сума на активите от Приложение 4.2, Оценителната комисия служебно ще коригира стойността на разходите в бюджета на проекта, спрямо заложената стойност в Приложение 4.2. В случай че общата сума на активите от Приложение 4.2 надвишава общата стойност на активите, заложена в бюджетен ред 1 на раздел „Бюджет“ от Формуляра за кандидатстване, Оценителната комисия служебно ще коригира бюджета на проекта съгласно по-голямата обща сума от Приложение 4.2 като запази размера на заявената безвъзмездна финансова помощ, което ще доведе до намаляване на процента на помощ за сметка на собственото съфинансиране.

**ВАЖНО:** Кандидатите се задължават да не продават, преотстъпват и/или отдават под наем на трети лица активи/ оборудване/ съоръжения в областта на енергийната ефективност и използването на енергия от възобновяеми източници съгласно Приложение 4.1, придобити със средства по проекта, за период от 3 (три) години от извършване на окончателното плащане по проекта. При неспазване на изискването ще се определя финансова корекция, пропорционално спрямо периода, за който е налице неизпълнение.

Активите/ оборудването/ съоръженията в областта на енергийната ефективност и използването на енергия от възобновяеми източници, придобити със средства по проекта, следва да бъдат използвани единствено в стопанския субект, който получава помощта, да бъдат амортизируеми, да бъдат закупени при пазарни условия от трети страни, несвързани с купувача, и да бъдат включени в активите на предприятието, получаващо помощта, съгласно приложимите счетоводни стандарти, както и да останат свързани с проекта, за която е предоставена помощта, за период от минимум 3 (три) години от окончателното плащане.

Във връзка с допустимостта на разходи за изпълнение на СМР на сгради (група „Енергийно-ефективни изолационни системи в сгради“ съгласно Приложение 4.1) и изграждане на ФтЕЦ (група „Фотоволтаична електрическа централа (включваща соларни панели, инвертори, батерии и други компоненти, необходими за функциониране на централата)“ съгласно Приложение 4.1), кандидатите следва да имат предвид, че тези инвестиции трябва да се извършват върху сграда/имот, която/който е собственост на предприятието-кандидат или предприятието-кандидат има документ за наем/ползване, покриващ продължителността на изпълнението на проекта, както и периода на устойчивост на инвестицията (минимум три години от окончателното плащане по административния договор). Задължение на бенефициента е да съхранява към проекта оригиналите на съответната документация/договори, удостоверяващи горепосоченото изискване.

Посочените изисквания ще бъдат проверявани както чрез извършване на проверки на място, включително и относно обстоятелствата дали съответните активи са доставени, инсталирани, тествани и пуснати в експлоатация, отговарят на техническите спецификации, използват се на определеното място за пълното и точно изпълнение на целите на проекта, съгласно АДПБФП. В тази връзка, в случай че бъде сключен административен договор, бенефициентите следва да имат предвид задължението да осигуряват постоянен достъп на Управляващия орган до местата, където ще се осъществява проекта, в това число и достъп до информационните системи, както и до всички документи и бази данни, свързани с финансово-техническото управление на проекта, съгласно чл. 77 от Условията за изпълнение по процедурата.

При изпълнението на проекта **не** са допустими промени, свързани със замяна на одобрени по проекта активи/ оборудване/ съоръжения от една група с технологии от друга група съгласно „Списъка на допустимите категории активи в областта на енергийната ефективност и използването на енергия от възобновяеми източници” (Приложение 4.1 към Условията за кандидатстване).

В случай че в резултат на извършването на даден разход ще бъдат осъществени допустима (съгласно т. 13.1 от Условията за кандидатстване) и недопустима дейност (съгласно т. 13.2 от Условията за кандидатстване) или дейност, която се осъществява в недопустими сектори (съгласно т. 11.2 на Условията за кандидатстване), то съответният недопустим разход ще бъде изцяло премахнат от бюджета на проектното предложение.

Подробни указания за прилагането на допустимите единичните разходи по процедурата, както и за попълването на Приложение 4.2 и раздел „Бюджет” от Формуляра за кандидатстване, са представени в Примерните указания за попълване на електронния Формуляр за кандидатстване - Приложение 6 и Приложение 4.3 „Примерни указания за попълване на Приложение 4.2 „Заявени активи съобразно Списъка на допустимите категории активи в областта на енергийната ефективност и използването на енергия от възобновяеми източници“ към Условията за кандидатстване[[27]](#footnote-28).

### 14.3. Недопустими разходи:

Недопустими по процедурата са следните видове разходи:

* разходи за всички видове недопустими по процедурата дейности, посочени в т. 13.2 от Условията за кандидатстване;
* разходи за застраховки на активи, придобити по проекта;
* разходи за принос в натура;
* разходи за възстановим ДДС;
* разходи за банкови такси и комисионни;
* загуби от обмяна на валута;
* непредвидени разходи (глоби, санкции, неустойки, лихви по търговски вземания/задължения и др.).

## 15. Допустими целеви групи:

Процедурата е насочена към микро, малки и средни предприятия, които искат да подобрят енергийната си ефективност и да увеличат използването на енергия от възобновяеми източници за собствени нужди в дейността си, с което ще повишат конкурентоспособността си и ще ускорят прехода си към климатична неутралност и екосъобразна дейност.

## 16. Приложим режим на минимални/държавни помощи:

Помощта по настоящата процедура се предоставя при условията на режим **„минимална помощ” (de minimis) съгласно Регламент (ЕС) № 2023/2831** на Комисията от 13 декември 2023 г. относно прилагането на членове 107 и 108 от Договора за функционирането на Европейския съюз към помощта „de minimis”.

**ВАЖНО**: Максималният размер на помощта за едно и също предприятие[[28]](#footnote-29) в режим „de minimis”, за която се кандидатства, заедно с другите получени минимални помощи от кандидата **не може да надхвърля левовата равностойност на 300 000 евро (586 749 лв.) за период от три предходни години, считано от датата на предоставяне на помощта.**

Спазването на посочения праг ще бъде проверявано чрез Раздел 4.A Декларация за минимална помощ и Раздел 4.Б Данни за получена минимална помощ от Декларацията при кандидатстване (Приложение 2), като кандидатите носят отговорност за верността на декларираните данни.

**ВАЖНО:** Допълнителна информация относно приложимия режим на „минимална помощ” и изискванията, произтичащи от Регламент (ЕС) № 2023/2831, е представена в Приложение 17 към Условията за кандидатстване.

След публикуване на Условията за кандидатстване не са допустими изменения, които могат да повлияят на съответствието на процедурата с изискванията на Регламент (ЕС) № 2023/2831.

## 17. Хоризонтални политики:

По процедурата следва да е налице съответствие на проектните предложения със следните хоризонтални принципи съгласно чл. 9 на Регламент (ЕС) № 2021/1060:

- зачитане на основните права и спазване на Хартата на основните права на Европейския съюз[[29]](#footnote-30);

- равенство между мъжете и жените, интегриране на принципа на равенство между половете и отчитане на социалните аспекти на пола;

- недопускане на всякаква дискриминация, основана на пол, расов или етнически произход, религия или вероизповедание, увреждане, възраст или сексуална ориентация;

- достъпност за хората с увреждания (вкл. спазване на правата и принципите, залегнали в Конвенцията на ООН за правата на хората с увреждания[[30]](#footnote-31));

- целта за насърчаване на устойчивото развитие, посочена в член 11 от ДФЕС, като се отчитат целите на ООН за устойчиво развитие, Парижкото споразумение и принципа за „ненанасяне на значителни вреди”.

Принципът за „ненанасяне на значителни вреди” изисква проектните предложения по настоящата процедура да НЕ водят до значителни вреди за следните шест екологични цели:

1) смекчаване на изменението на климата;

2) адаптиране към изменението на климата;

3) устойчиво използване и опазване на водните и морските ресурси;

4) преход към кръгова икономика;

5) предотвратяване и контрол на замърсяването;

6) защита и възстановяване на биологичното разнообразие и екосистемите.

Допълнително, с цел гарантиране в максимална степен на спазването на принципа за „ненанасяне на значителни вреди”, по процедурата няма да се подкрепят:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

Определение и допълнителна информация относно спазването на принципа за „ненанасяне на значителни вреди” са представени в Приложение 9 и Приложение 16 към Условията за кандидатстване.

**ВАЖНО:** Спазването на посочените хоризонтални принципи ще се проследява, както следва:

- при подаване на проектното предложение, кандидатите декларират съответните обстоятелства в Декларацията при кандидатстване (Приложение 2);

- в края на изпълнението на проектите всеки бенефициент трябва задължително да представи информация във финалния отчет относно осигуреното съответствие на проекта с горепосочените принципи.

**Климатична устойчивост:** Във връзка с изискванията на чл. 73, ал. 2, буква „й“ на Регламент (ЕС) 2021/1060, Управляващият орган следва да гарантира постигането на климатичната устойчивост на инфраструктурните инвестиции с очаквана продължителност (lifespan) най-малко 5 години, които програмата предвижда да подкрепи. „Климатичната устойчивост“ е процес който включва мерки за смекчаване на последиците от изменението на климата и адаптирането към тях при разработване на инфраструктурни проекти. По настоящата процедура са допустими инвестиции в група „Енергийно-ефективни изолационни системи в сгради“ и група „Фотоволтаична електрическа централа (включваща соларни панели, инвертори, батерии и други компоненти, необходими за функциониране на централата)“ съгласно Приложение 4.1, които попадат в обхвата на инфраструктурни инвестиции. Определение и допълнителна информация относно изискването за постигане на климатична устойчивост на инфраструктурните инвестиции е представена в Приложение 9[[31]](#footnote-32) към Условията за кандидатстване.

## 18. Минимален и максимален срок за изпълнение на проекта (ако е приложимо):

Продължителността на изпълнение на проектите не следва да надвишава **12 (дванадесет) месеца**, считано от датата на влизане в сила на административния договор за предоставяне на безвъзмездна финансова помощ.

## 19. Ред за оценяване на концепциите за проектни предложения:

Неприложимо.

## 20. Критерии и методика за оценка на концепциите за проектни предложения:

Неприложимо.

## 21. Ред за оценяване на проектните предложения:

Подборът на проектните предложения по процедурата ще се основава на принципа на финансиране, основано на нуждите - съответствие с основните предизвикателства пред икономиката, идентифицирани в Споразумението за партньорство, ПКИП 2021-2027 и приложимите стратегически документи.

Оценката и класирането на проектните предложения по процедурата се извършват от Оценителна комисия, определена с акт на Ръководителя на Управляващия орган. Всички проектни предложения, подадени в срок, се оценяват в съответствие с Критериите и методологията за оценка на проектните предложения по процедурата, посочени в т. 22 от Условията за кандидатстване и в Приложение 5. Не се допуска въвеждането на допълнителни критерии за оценка или изменение на критериите по време на провеждането на процедурата за оценка на постъпилите проектни предложения, с изключение на случаите по чл. 26, ал. 7 от ЗУСЕФСУ.

Оценката на проектните предложения включва:

**Етап 1:** Оценка на административното съответствие и допустимостта;

**Етап 2:** Техническа и финансова оценка.

### 21.1. Оценка на административното съответствие и допустимостта:

В процеса на оценка на административното съответствие и допустимостта на проектните предложения по процедурата ще бъде проверявано дали:

- проектното предложение се отнася за обявената процедура чрез подбор на проекти;

- налице са всички документи, представени и попълнени съгласно изискванията, посочени в т. 24 от Условията за кандидатстване;

- въз основа на Формуляра за кандидатстване и представените документи е налице съответствие на кандидатите и проектните дейности с критериите за допустимост, посочени в Условията за кандидатстване.

Когато при извършване на гореописаната проверката се установи липса на документи и/или друга нередовност, оценителната комисия изпраща на кандидата **уведомление за установените нередовности** и определя разумен срок за тяхното отстраняване, който не може да бъде по-кратък от една седмица. Уведомлението съдържа и информация, че неотстраняването на нередовностите в срок може да доведе до прекратяване на производството по отношение на кандидата. Отстраняването на нередовностите не може да води до подобряване на качеството на проектното предложение.

Само проектни предложения, преминали успешно оценка на административното съответствие и допустимостта, подлежат на техническа и финансова оценка.

След приключване на оценката на административното съответствие и допустимостта, на интернет страницата на МИР ([https://www.mig.government.bg](https://www.mig.government.bg/)) се публикува **списък на проектните предложения, които не се допускат до техническа и финансова оценка**, като се посочват и основанията за недопускане. За недопускането на всеки от кандидатите, включени в списъка, се съобщава само и единствено чрез ИСУН чрез модул „Комуникация”. За дата на получаване на съобщението от кандидата се счита датата на изпращането му чрез ИСУН, независимо дали е получено уведомление на електронния адрес, асоцииран към профила на кандидата. УО не носи отговорност, ако кандидатите не получават уведомления за кореспонденцията с УО. Кандидатите, чиито проектни предложения са включени в списъка, могат да подадат писмени възражения пред Ръководителя на УО в едноседмичен срок от съобщаването посредством ИСУН. Към възражението не могат да се представят нови документи, които не са били част от първоначално представеното проектно предложение и/или не са допълнени по реда на т. 24 от настоящите Условия за кандидатстване. Ръководителят на УО се произнася по основателността на възражението в едноседмичен срок от неговото получаване, като може да върне проектното предложение за техническа и финансова оценка или да прекрати производството по отношение на съответния кандидат.

**ВАЖНО:** УО няма да разглежда повторни и/или допълнителни възражения от кандидатите, включени в списъка на проектните предложения, които не се допускат до техническа и финансова оценка, както и изпратени след срока по чл. 34, ал. 3 от ЗУСЕФСУ и чл. 19, ал. 4 от ПМС № 23/2023 г.

### 21.2. Техническа и финансова оценка:

Техническата и финансова оценка се извършва само за проектните предложения, които са преминали успешно оценка на административното съответствие и допустимостта.

Критериите за техническа и финансова оценка на проектните предложения са обособени в раздели и подраздели, както е указано в Таблицата с критериите за техническа и финансова оценка в т. 22 от Условията за кандидатстване и в Приложение 5.

Оценката на този етап включва и проверка и оценка на реалистичността, ефективността и допустимостта на всички предвидени дейности и разходи. В процеса на техническа и финансова оценка Оценителната комисия може да извърши **корекции в бюджета** на проектното предложение, в случай че установи:

- наличие на недопустими дейности и/или разходи;

- несъответствие между предвидените дейности и видовете заложени разходи;

- дублиране на разходи;

- неспазване на заложените в Условията за кандидатстване правила или ограничения по отношение на процентни съотношения/прагове на разходи;

- несъответствие с правилата за минимална помощ или друг вид несъответствие.

Промените в бюджета **не могат** да доведат до:

- увеличаване на размера или на интензитета на безвъзмездната финансова помощ, заявени в подаденото проектно предложение;

- невъзможност за изпълнение на целите на проекта или на проектните дейности;

- подобряване на качеството на проектното предложение и нарушаване на принципите по чл. 29, ал. 1, т. 1 и т. 2 от ЗУСЕФСУ.

В интерес на кандидата е да планира дейности и да представи бюджет, реалистични и ефективни от гледна точка на целта на проекта и планираните разходи.

В случай че по време на техническата и финансова оценка се установи надвишаване на интензитета и/или на максималния размер на безвъзмездната финансова помощ и/или на друг вид ограничение, определено в Условията за кандидатстване, Оценителната комисия извършва служебна корекция до максимално допустимия интензитет и/или размер.

В случай че по време на техническата и финансова оценка се установи наличие на недопустим разход или на разход, който не е обоснован във Формуляра за кандидатстване, Оценителната комисия служебно премахва/коригира съответния разход от бюджета на проекта.

Ако служебно бъдат премахнати всички заявени разходи от бюджета на проекта **или** вследствие на корекциите в бюджета, общият размер на безвъзмездното финансиране е по-нисък от 30 000 лева, проектното предложение ще получи „0” точки по критерий „Бюджет на проекта” от критериите за техническа и финансова оценка и **ще бъде отхвърлено**.

Корекциите в бюджета са финалният етап от техническата и финансова оценка на проектите. Корекции в бюджета при несъответствие между предвидените дейности и видовете заложени разходи, както и в случай на дублиране на разходи, ще се извършва след като се изиска допълнителна пояснителна информация от кандидата, като срокът за представянето ѝ е не по-кратък от 3 (три) работни дни.

Извън тази проверка е възможно да бъдат установени и други обстоятелства, които да изискват **допълнителна пояснителна информация или документи** от кандидатите относно декларираните обстоятелства и представените документи, съгласно т. 24 от Условията за кандидатстване. Тази възможност не може да води до подобряване на качеството на проектното предложение и до нарушаване на принципите по чл. 29, ал. 1 от ЗУСЕФСУ. Допълнителни разяснения и документи от кандидатите могат да бъдат изискани като за целта ще бъде предоставян срок не по-кратък от **една седмица** от датата на получаване на искането за предоставяне на допълнителни разяснения/документи. Исканията за представяне на допълнителни документи и разяснения ще се изпращат през ИСУН чрез електронния профил на кандидата като кандидатът ще бъде известяван за посоченото електронно чрез електронния адрес, асоцииран към неговия профил. Независимо от посочената функционалност, с която разполага системата ИСУН кандидатът следва да има ангажимент да проверява профила си в ИСУН ежедневно. В тази връзка, е необходимо кандидатите да разполагат винаги с достъп до електронния адрес, към който е асоцииран профила в ИСУН. За дата на получаване на искането за документи/информация се счита датата на изпращането му чрез ИСУН, независимо дали е получено уведомление на електронния адрес, асоцииран към профила на кандидата. Подавайки електронно проектно предложение, кандидатът се съгласява комуникацията по време на оценката да става единствено посредством ИСУН, в профила от който е подадено предложението. Съобщенията, получени на електронната поща, посочена от кандидата, не са част от кореспонденцията по повод на и във връзка с процеса по оценка. Отговорност на кандидата е да проверява регулярно по своя инициатива профила си в ИСУН за наличието на съобщения, отправени към него по повод и във връзка с производството по предоставяне на безвъзмездна финансова помощ. Кандидатът представя допълнителните разяснения и/или документи по електронен път чрез ИСУН.

Допълнителна информация може да бъде предоставена само по искане на Oценителната комисия, като информацията не следва да съдържа елементи, водещи до подобряване на първоначалното проектно предложение. При непредставяне на изисканата допълнителна информация или разяснения в срок, проектното предложение може да бъде отхвърлено само и единствено на това основание или съответно да получи по-малък брой точки по критериите за техническа и финансова оценка. Всяка информация, предоставена извън официално изисканата от Оценителната комисия, няма да бъде вземана под внимание.

Техническият процес свързан с представянето на допълнителна информация/документи е описан в Ръководството за потребителя за модул “Е-кандидатстване” в раздел „Ръководство за работа със системата“ в публичния модул на ИСУН[[32]](#footnote-33).

## 22. Критерии и методика за оценка на проектните предложения[[33]](#footnote-34):

|  |  |
| --- | --- |
| **I.** **Финансова стабилност на кандидата:** | **50** |
| 1. Претеглен коефициент на рентабилност на EBITDA за 2021 г., 2022 г. и 2023 г. | 20 |
| 2. Претеглен коефициент на брутна добавена стойност за 2021 г., 2022 г. и 2023 г. | 20 |
| 3. Претеглен коефициент на разходите за данъци спрямо реализираните приходи за 2021 г., 2022 г. и 2023 г. | 10 |
| **II. Приоритизиране на проектите:** | **15** |
| 1. Регионална приоритизация на проектите според мястото на изпълнение | 5 |
| 2. Приоритизация съгласно Националната стратегия за малките и средните предприятия 2021-2027 г. | 5 |
| 3. Основната икономическа дейност на кандидата е в раздели, които се характеризират с високо потребление на електрическа енергия. | 5 |
| **III. Бюджет на проекта:** | **5** |
| 1. Бюджет на проекта. | 5 |
| **Общ брой точки:** | **70** |
| **ВАЖНО:** Проектните предложения, получили **минимум 21 точки** на етап „Техническа и финансова оценка”, се класират в низходящ ред съобразно получената оценка, като се изготвят отделни списъци за класиране в зависимост от региона, групите сектори на икономическа дейност и категорията на предприятието-кандидат. За финансиране се предлагат всички или част от проектите по реда на класирането им до изчерпване на бюджета на процедурата съгласно разпределението на общия финансов ресурс по региони, групи сектори на икономическа дейност и категория на предприятието-кандидат, както е посочено в т. 8 от Условията за кандидатстване.  Проектни предложения, които са получили **по-малко от 21 точки** по критериите за техническа и финансова оценка, **се отхвърлят**. В случай че проектно предложение получи **„0” точки** по критерий „Бюджет на проекта”, то също **се отхвърля.**  **Решение за отхвърляне** на дадено проектно предложение ще бъде вземано на следните основания:  - Предложението е непълно или не отговаря в други отношения на поставените условия за административно съответствие;  - Кандидатът не отговаря на условията за допустимост;  - Проектът не отговаря на условията за допустимост;  - Проектът не покрива критериите за качество (не получава минималния брой точки по критериите за техническа и финансова оценка).  - Не са спазени други критерии, посочени в Условията за кандидатстване.  - Кандидатите са представили невярна информация с цел получаване на безвъзмездна помощ по настоящата процедура или не са представили изискваната задължителна информация съгласно Условията за кандидатстване. | |

## 23. Начин на подаване на проектните предложения/концепциите за проектни предложения:

Подаването на проектните предложения по процедурата се извършва изцяло по електронен път чрез попълване на уеб базиран Формуляр за кандидатстване и подаване на Формуляра и придружителните документи чрез ИСУН, раздел „Европейски фондове при споделено управление (2021-2027)”, единствено с използването на валиден Квалифициран електронен подпис (КЕП), издаден от доставчик на квалифицирани електронни удостоверителни услуги по смисъла на чл. 3, пар. 20 от Регламент (ЕС) № 910/2014, чрез модула „Е-кандидатстване” на следния интернет адрес: <https://eumis2020.government.bg/bg/s/8d3ebf57-ff75-4ad5-afa1-5747f558ee98/Procedure/Active>.

Подготовката и подаването на проектното предложение в ИСУН се извършва като кандидатът достъпва ИСУН, раздел „Европейски фондове при споделено управление (2021-2027)”, след регистрация чрез имейл и парола, избира настоящата процедура за кандидатстване от „Отворени процедури” и създава ново проектно предложение. Проектното предложение се изготвя от кандидата съгласно инструкциите на УО, представени в Примерните указания за попълване на електронния Формуляр за кандидатстване (Приложение 6).

Изискващите се съгласно т. 24 от Условията за кандидатстване придружителни документи към Формуляра за кандидатстване също **се подават изцяло електронно**. Всички документи се представят на български език без корекции. Документ, чийто оригинал е на чужд език, се представя и в превод на български език.

**ВАЖНО:** Проектното предложение се подава електронно чрез ИСУН, като се подписва с валиден КЕП към датата на кандидатстване от лице, което е **официален представляващ** на кандидата и е вписан като такъв в Търговския регистър (ТР) и регистъра на юридическите лица с нестопанска цел (ЮЛНЦ)[[34]](#footnote-35), **или от упълномощено от него лице**. В случаите, когато кандидатът се представлява **само заедно** от няколко физически лица, проектното предложение се подписва с валиден КЕП от всяко от тях при подаването.

При упълномощаване към Формуляра за кандидатстване в ИСУН следва да се прикачи изрично пълномощно – попълнено по образец (Приложение 1), подписано на хартиен носител или с КЕП от официалния представител на кандидата, а в случай че кандидатът се представлява **само заедно** от няколко физически лица, пълномощното се попълва и подписва на хартиен носител или с КЕП от всяко от тях и се прикачва в ИСУН.

В случай на подаване на проектното предложение от пълномощник, КЕП-ът, с който се подписва Формуляра за кандидатстване, следва да бъде с титуляр и автор упълномощеното физическо лице, а в случай на упълномощаване на юридическо лице – КЕП-ът следва да бъде с титуляр упълномощеното юридическо лице и автор – официалният представляващ на упълномощеното юридическо лице.

Проектното предложение е препоръчително да **се подава винаги от профила на кандидата**, не от друг профил, тъй като впоследствие именно този профил ще бъде използван за комуникация с УО и за отстраняване на нередовности във връзка с подаденото проектно предложение, установени по време на оценителния процес, както и при сключването на договор в случай на одобрение на проекта. По тази причина промени на посочения профил (вкл. промяна на имейл адреса, асоцииран към съответния профил) **са недопустими**.

До приключване на работата на Оценителната комисия кандидатът има възможност да оттегли своето проектно предложение, като подаде писмено искане пред УО, подписано от официалния представляващ кандидата съгласно Търговския регистър и регистъра на ЮЛНЦ, като в този случай Оценителната комисия не разглежда оттегленото предложение.

Моля, обърнете внимание, че само Формулярът за кандидатстване и изискуемите на етап кандидатстване документи ще бъдат оценявани. Затова изключително важно е те да съдържат цялата необходима информация в пълнота.

Кандидатът носи цялата отговорност за пълнотата и верността на представената в проектното предложението информация, вкл. финансова.

## 24. Списък на документите, които се подават на етап кандидатстване:

Кандидатите следва да представят към Формуляра за кандидатстване по изцяло електронен път чрез ИСУН следните документи:

**а/ Изрично пълномощно за подаване на проектното предложение –** попълнено по образец **(Приложение 1)**, с което се упълномощава **титуляра на валиден КЕП**, с който ще се подаде проекта.

Документът не е задължителен, а се изисква само в случай, че кандидатите желаят да упълномощят лице, което не е официален представител на предприятието-кандидат, да подаде проектното предложение с валиден КЕП.

Пълномощното се попълва съгласно образеца (Приложение 1) и се подписва (на хартиен носител или с валиден КЕП) от официалния представител на кандидата, а в случай че кандидатът се представлява САМО ЗАЕДНО от няколко физически лица, в пълномощното се попълват данните, същото се подписва от ВСИЧКИ представляващи и се прикачва в раздел „Прикачени документи” от Формуляра за кандидатстване.

**б/** **Декларация при кандидатстване** – попълнена по образец **(Приложение 2)**.

**ВАЖНО:** Декларацията по **буква б/** се попълва и подписва от ВСИЧКИ лица, които са официални представляващи на кандидата и са вписани като такива в Търговски регистър и регистъра на ЮЛНЦ (вкл. прокурист/и, ако е приложимо), независимо дали представляват предприятието заедно и/или поотделно, и/или по друг начин.

**в/ Декларация за обстоятелствата по чл. 3 и чл. 4 от Закона за малките и средните предприятия** – попълнена по образец (**Приложение 3**).

Декларацията по **буква в/** се попълва и подписва от лице, което е официален представляващ на кандидата и е вписано като такова в Търговски регистър и регистъра на ЮЛНЦ. В случаите, когато кандидатът се представлява САМО ЗАЕДНО от няколко физически лица, декларацията по **буква в/** се попълва и подписва от всяко от тях.

Ако кандидатът има САМО един официален представляващ и проектът се подава с негов валиден КЕП, то декларациите по **букви б/ и в/** НЕ е необходимо да се прилагат в раздел „Прикачени документи” от Формуляра за кандидатстване, в случай че релевантната информация е попълнена и декларирана от кандидата в раздел „E-ДЕКЛАРАЦИИ” от Формуляра за кандидатстване.

Декларациите по **букви б/ и в/** трябва да бъдат приложени в раздел „Прикачени документи” от Формуляра, в случаите когато:

- кандидатът има двама или повече официални представляващи, вписани в ТР и регистъра на ЮЛНЦ (вкл. прокурист/и, ако е приложимо), независимо дали представляват предприятието заедно и/или поотделно, и/или по друг начин, а Формулярът за кандидатстване се подава с КЕП само от единия от тях: в този случай декларацията по **буква б/** се попълва, датира и подписва от ВСИЧКИ останали представляващи (независимо дали представляват кандидата заедно и/или поотделно), които не са подписали с КЕП Формуляра за кандидатстване и се прилага в раздел „Прикачени документи” от Формуляра.

- кандидатът се представлява САМО ЗАЕДНО от няколко физически лица, вписани в ТР и регистъра на ЮЛНЦ (вкл. прокурист/и, ако е приложимо), а Формулярът за кандидатстване се подава с КЕП само от единия от тях: в този случай декларациите по **букви б/ и в/** се попълват, датират и подписват от ВСИЧКИ останали представляващи, които не са подписали с КЕП Формуляра за кандидатстване, след което се прилагат в раздел „Прикачени документи” от Формуляра.

- Формулярът за кандидатстване се подава с КЕП от упълномощено лице: в този случай декларацията по **буква б/** се попълва, датира и подписва от ВСИЧКИ лица, които са официални представляващи на кандидата и са вписани като такива в ТР и регистъра на ЮЛНЦ (вкл. прокурист/и, ако е приложимо) и се прилага в раздел „Прикачени документи” от Формуляра. Съответно декларацията по **буква в/** се попълва, датира и подписва от официалния представляващ на кандидата, а ако предприятието се представлява САМО заедно от няколко физически лица - декларацията по **буква в/** се попълва, датира и подписва от всички тях и се прилага в раздел „Прикачени документи” от Формуляра.

**ВАЖНО:** Информацията, декларирана в раздел „Е-декларации” от Формуляра за кандидатстване трябва да бъде идентична с тази в декларациите по **букви б/ и в/**, прикачени в раздел „Прикачени документи” от Формуляра.

**ВАЖНО**: Моля, запознайте се с Указанията за подписване на Формуляра за кандидатстване и приложимите документи, представени в Приложение 8.

Допустими са следните **два варианта на подписване на пълномощното по буква а/** (ако е приложимо) **и декларациите по букви б/ и в/** при прилагането им в раздел „Прикачени документи” от Формуляра за кандидатстване:

**Вариант 1:** Документите се попълват по образец, датират се и се подписват на хартиен носител от съответните лица, официално представляващи кандидата (вкл. прокурист/и, ако е приложимо), сканират се и се прикачват в раздел „Прикачени документи” от Формуляра.

**Вариант 2:** Документите се попълват по образец и се подписват с валиден КЕП от съответните лица, официално представляващи кандидата (вкл. прокурист/и, ако е приложимо) и се прикачват в раздел „Прикачени документи” от Формуляра. В случай че е възприет подход на подписване на документите с КЕП, то е препоръчително подписването да е чрез attached signature – файл и подпис в един документ (подписът да се съдържа в документа).

Лицето/ата, официално представляващо/и кандидата няма/т право да упълномощава/т други лица да подписват декларациите по **букви б/ и в/**, тъй като с тях се декларират данни, които деклараторът/ите декларира/т в лично качество или съответно данни за представляваното от него/тях юридическо лице, като за верността им се носи наказателна отговорност, която също е лична.

**ВАЖНО:** В случай че след подаване на проектното предложение **настъпи промяна по отношение на получената минимална помощ** от кандидата, същият следва да уведоми писмено Управляващия орган и да изпрати нова Декларация при кандидатстване (Приложение 2), с попълнени актуални данни в Раздел 4.А „Декларация за минимална помощ” и Раздел 4.Б „Данни за получена минимална помощ” от декларацията, в срок от 5 (пет) работни дни посредством модул „Комуникация с УО” в ИСУН. Новата декларация по буква б/ се попълва и подписва с валиден КЕП от ВСИЧКИ лица, които са официални представляващи на кандидата и са вписани като такива в ТР и регистъра на ЮЛНЦ (вкл. прокурист/и, ако е приложимо), независимо дали представляват предприятието-кандидат заедно и/или поотделно, и/или по друг начин. В случай че едно или повече от лицата, официално представляващи кандидата, не са подписали декларацията по буква б/ с валиден КЕП, същата може да бъде подписана на хартиен носител от съответното лице, сканирана и заверена с КЕП на официален представляващ на кандидата, и/или на упълномощеното лице при представянето й чрез модул „Комуникация с УО” в ИСУН.

**г/ Заявени активи съобразно Списъка на допустимите категории активи в областта на енергийната ефективност и използването на енергия от възобновяеми източници[[35]](#footnote-36)** – попълнено по образец във формат Excel (**Приложение 4.2**) и прикачено в ИСУН.

**д/ Счетоводна политика на кандидата[[36]](#footnote-37)**, изготвена съгласно приложимите счетоводни стандарти, от която е виден определения стойностен праг на същественост на ДМА и ДНА (незадължителен документ).

В случай че Счетоводната политика не е представена към Формуляра за кандидатстване, същата няма да бъде допълнително изисквана от кандидатите. Непредставянето на Счетоводна политика няма да доведе до отхвърляне на проектното предложение, като в този случай оценката на допустимостта на разходите за ДМА и ДНА ще бъде извършвана съгласно стойностния праг на същественост, определен в чл. 50 и чл. 51 от ЗКПО (700 лева).

## 25. Краен срок за подаване на проектните предложения:

Ще се прилага процедура чрез подбор на проекти **с един краен срок за кандидатстване**.

**Крайният срок за подаване на проектни предложения е 16:30 часа на … 2025 г.**

**ВАЖНО:** В рамките на настоящата процедура кандидатите могат да подадат **само едно проектно предложение[[37]](#footnote-38)**. **В случай че по процедурата бъдат подадени проектни предложения от няколко свързани предприятия**, **административен договор** за предоставяне на безвъзмездна финансова помощ **може да бъде сключен само с едно от тези предприятия**.

Кандидатите могат **да задават допълнителни въпроси и да искат разяснения** във връзка с Условията за кандидатстване до 3 (три) седмици преди крайния срок за подаване на проектни предложения. Допълнителни въпроси могат да се задават само в ИСУН, раздел „Европейски фондове при споделено управление (2021-2027)”, процедура BG16RFPR001-2.004 „Енергийна ефективност и използване на енергия от възобновяеми източници в предприятията” (на адрес - <https://eumis2020.government.bg/bg/s/8d3ebf57-ff75-4ad5-afa1-5747f558ee98/Procedure/Active>).

Отговорите на въпросите на кандидатите се публикуват на интернет страницата на МИР (на адрес -<https://www.mig.government.bg/programa-konkurentosposobnost-i-inovaczii-v-predpriyatiyata/proczeduri-po-pkip/>), както и в ИСУН, в раздела на процедурата, в 10-дневен срок от получаването им, но не по-късно от две седмици преди изтичането на срока за кандидатстване.

Разясненията се дават по отношение на Условията за кандидатстване, не могат да съдържат становище относно качеството на проектното предложение и са **задължителни** за всички кандидати. Няма да бъдат предоставяни отговори на въпроси, зададени по телефона. Няма да бъдат изпращани индивидуални отговори на зададени от кандидатите по процедурата въпроси.

## 26. Допълнителна информация:

### 26.1. Процедура за уведомяване на неуспелите и одобрените кандидати и сключване на административни договори за предоставяне на безвъзмездна финансова помощ:

При одобрен оценителен доклад, кандидатите, чиито проектни предложения са предложени за финансиране, се поканват да представят в 30-дневен срок доказателства, че отговарят на изискванията за бенефициент, като представят необходимите документи за сключване на административен договор. Когато за удостоверяване на обстоятелствата е необходимо издаването на документи от органи или институции извън страната, срокът може да бъде удължен с 30 дни.

Процедурата по проверка на документалната допустимост на кандидатите ще се извършва изцяло в електронна среда чрез ИСУН, поради което комуникацията между УО на ПКИП и кандидатите ще се води единствено през нея. До всеки одобрен за финансиране кандидат се изпраща електронно уведомление (покана по чл. 36, ал. 2 от ЗУСЕФСУ) за представяне на конкретни изброени доказателства за доказване на съответствието му с изискванията за бенефициент. Поканите са електронни документи с електронен подпис на Ръководителя на УО/оправомощено от него лице, които се изпращат чрез ИСУН.

Уведомлението съдържа указания за вида и формата за действителност на изисканите доказателства, както и срока, в който тези доказателства следва да бъдат представени. Поканите се считат за получени от съответния кандидат с изпращането им в ИСУН.

**ВАЖНО:** Следва да се има предвид, че изискуемите при извършваната проверка **декларации** са частни документи, които следва да са издадени като електронни такива. В този смисъл, те следва да са подписани с валиден КЕП на задълженото лице - официалния представляващ на кандидата или официалните представляващи го (в случаите, когато предприятието се представлява само заедно) и за представянето им **институтът на упълномощаването е неприложим**.

**I. Списък на документите, които се подават на етап сключване на административни договори:**

**1. НОВА[[38]](#footnote-39) Декларация при кандидатстване -** попълнена по образец (**Приложение 2**) и подписана с валиден КЕП от лицата, които са официални представляващи на кандидата и са вписани като такива в ТР и регистъра на ЮЛНЦ (вкл. прокурист/и, ако е приложимо), независимо дали представляват предприятието заедно и/или поотделно, и/или по друг начин.

В Декларацията при кандидатстване (Приложение 2), одобрените кандидати декларират обстоятелствата преди сключването на административен договор, включително посочват (декларират) актуални данни относно получената минимална помощ в Раздел 4.A Декларация за минимална помощ и Раздел 4.Б Данни за получена минимална помощ от Декларацията при кандидатстване.

**2. НОВА[[39]](#footnote-40) Декларация за обстоятелствата по чл. 3 и чл. 4 от Закона за малките и средните предприятия -** попълнена по образец **(Приложение 3)** и подписана с валиден КЕП от официалния представляващ/официалните представляващи на кандидата.

Нова Декларация за обстоятелствата по чл. 3 и чл. 4 от ЗМСП (Приложение 3) е изискуема в случаите, когато е налице промяна в представляващото лице/представляващите лица или друга промяна, настъпила след датата на кандидатстване или ако декларацията е била подадена единствено на хартия. В случай че предприятието се представлява САМО ЗАЕДНО от двама или повече официални представляващи, вписани в ТР и регистъра на ЮЛНЦ, се попълват данните и декларацията се подписва с валиден КЕП от всяко от тях.

**3. Нотариално заверено пълномощно за подписване на административния договор за предоставяне на безвъзмездна финансова помощ** - подписано с валиден КЕП от лице, което е официален представляващ на кандидата и е вписано като такъв в ТР и регистър на ЮЛНЦ. В случаите, когато кандидатът се представлява САМО ЗАЕДНО от няколко физически лица, се попълват данните и пълномощното се подписва с валиден КЕП от всяко от тях.

Документът не е задължителен за всички кандидати, а се изисква само в случай че кандидатите желаят да упълномощят лице, различно от официалния/те представляващ/и на предприятието, да сключи административен договор по процедурата.

**4. Справка за обобщените параметри на предприятието, което подава Декларация за обстоятелствата по чл. 3 и чл. 4 на ЗМСП (Приложение 3.1).**

Справката следва да е изготвена въз основа на данните на предприятието-кандидат за последните 2 (две) приключени финансови години към датата на деклариране. **В Справките следва да бъдат отразени годините, за които се отнасят вписаните данни.**

В случай че данните в представените справки за последните 2 (две) приключени финансови години не потвърждават статуса на микро или малко предприятие на кандидата, се представят и справки за предходните финансови години, докато се стигне до 2 (две) поредни финансови години, в които предприятието-кандидат запазва своите параметри по чл. 3 от ЗМСП, без промяна.

**5. Документи, относими и отразяващи разпределението на капитала на предприятието-кандидат** за периода, за който се декларират данни в Декларацията за обстоятелствата по чл. 3 и чл. 4 от ЗМСП, като:

- *Справка за разпределение капитала на дружеството* – приложимо за акционерните дружества;

- *Извлечение от книга за акционерите* - приложимо за акционерните дружества с поименни акции;

- *Извлечение от книга на съдружниците* – приложимо за дружествата с променлив капитал;

- *Дружествен договор* - приложимо за дружествата с ограничена отговорност, едноличните дружества с ограничена отговорност (учредителен акт), дружествата с променлив капитал, събирателните дружества и командитните дружества;

- *Извлечение от книга за акционерите и устав* - приложимо за командитните дружества с акции;

- *Устав* - приложимо за кооперациите.

В случай че кандидатът е в отношения на свързаност и/или партньорство по смисъла на чл. 4 от ЗМСП с други предприятия, то (при условията на чл. 23, ал. 6 от Закона за търговския регистър и регистъра на ЮЛНЦ), той трябва да представи документи по настоящата точка и за тези предприятия. За предприятията, с които кандидатите са в отношения на свързаност и/или партньорство, и които са установени в държава, различна от Република България, то изискуемите по настоящата точка документи се представят като еквивалентни на гореизброените и издавани съобразно съответното законодателство на държавата, в която предприятията са установени. Документ, чийто оригинал е на чужд език, се представя и в превод на български език.

**6. Счетоводен баланс, Отчет за приходите и разходите и Отчет за заетите лица, средствата за работна заплата и други разходи за труд, във формат идентичен на този, в който са подадени към НСИ,** за всички свързани предприятия и предприятия-партньори (ако е приложимо) за последните 2 (две) приключени/последователни финансови години.

При установяване на свързани предприятия и/или предприятия-партньори, които не са посочени в Справките за обобщените параметри на предприятието (Приложение 3.1), от кандидата (при условията на чл. 23, ал. 6 от Закона за търговския регистър и регистъра на ЮЛНЦ) може да бъде изискано да представи и Счетоводен баланс, Отчет за приходите и разходите и Отчет за заетите лица, средствата за работна заплата и други разходи за труд, във формат идентичен на този, в който са подадени към НСИ, за тези предприятия за последните 2 (две) приключени/последователни финансови години.

Посочените документи или еквивалентни на тях, съобразно законодателството на съответната държава, се представят за всички предприятия независимо от мястото, на което са установени. Документ, чийто оригинал е на чужд език, се представя и в превод на български език.

**7. Консолидирани Счетоводен баланс и Отчет за приходите и разходите** (ако е приложимо) на кандидата за последните 2 (две) приключени/последователни финансови години.

Документите се представят в случай че кандидатът съставя консолидиран финансов отчет или е включен чрез консолидиране в консолидирания финансов отчет на друго предприятие.

**8. Документи, удостоверяващи актуалното състояние и реалните собственици** на съответното предприятие (ако е приложимо), в случай че някое от свързаните предприятия или предприятията-партньори на предприятието-кандидат е чуждестранно лице. Документ, чийто оригинал е на чужд език, се представя и в превод на български език.

**9. Актуални цветни снимки (общ и близък план) на сградата и помещението/ята, където е предвидено да се извършват СМР** - в случай че кандидатът е заложил дейности по проекта, свързани с изпълнение на СМР. Такива снимки следва да има представени за всеки отделен вид СМР (в случай на повече от едно). Следва да е налице и описание на местоположението на обекта/ите, където ще бъдат извършени СМР. От снимките следва ясно да се вижда датата на заснемането, която трябва да е след датата на подаване на проектното предложение.

***Документите по точки от 1 до 3 и т. 8 трябва да бъдат подписани с валиден КЕП от лицето, представляващо кандидата, вписано като такова в ТР и регистъра на ЮЛНЦ, и прикачени в ИСУН. Упълномощеното лице НЕ е допустимо да подписва (вкл. собственоръчно или чрез КЕП) документите от т. 1 до 3 и т. 8.***

Горепосочените документи следва да бъдат подписани с валиден КЕП на локалния компютър, като е препоръчително подписването да е чрез attached signature – файл и подпис в един документ (подписът да се съдържа в документа).

**II. С цел документална проверка на декларираната категория на предприятието и удостоверяване на съответствието на кандидатите с изискванията на чл. 7 от ПМС № 23/2023 г., УО ще извършва служебни проверки, включително и чрез информационната система за мониторинг на европейски и национални стратегии и регионална политика – Мониторстат (поддържана и управлявана от НСИ) по отношение на следните документи:**

**1. Счетоводен баланс и Отчет за приходите и разходите на кандидата за 2021 г., 2022 г., 2023 г.** **и 2024 г.** (ако е приложимо);

**2. Отчет за заетите лица, средствата за работна заплата и други разходи за труд на кандидата за 2021 г., 2022 г., 2023 г. и 2024 г.** (ако е приложимо);

**3. Удостоверение от Националната агенция за приходите за липса на задължения на кандидата;**

**4. Удостоверение за липса на задължения към общината по седалището на УО (Столична община) и по седалище на кандидата.**

**ВАЖНО:** Кандидат, чиито задължения (общо от удостоверенията по т. 3 и т. 4) са повече от 1 на сто от сумата на годишния общ оборот за последната приключена финансова година, или са повече от 50 000 лева, имат право да представят доказателства, че са предприели мерки, които гарантират тяхната надеждност. За тази цел кандидатът може да представи следните документи:

- Документ за извършено плащане (включително и ново удостоверение) в посочения размер или разрешение, или друг документ, от който да е видно, че задълженията са обезпечени или че страните са договорили тяхното отсрочване или разсрочване, заедно с погасителен план и/или с посочени дати за окончателно изплащане на дължимите задължения.

**5. Свидетелство за съдимост на всички лица, които са официални представляващи на кандидата** и са вписани като такива в ТР и регистъра на ЮЛНЦ, независимо от това дали представляват предприятието заедно и/или поотделно, и/или по друг начин.

**ВАЖНО:** Служебна проверка не е възможно да бъде извършена по отношение на лица, които са чуждестранни граждани. Когато за някое от горепосочените лица Свидетелството за съдимост подлежи на издаване от чуждестранен орган, същото се представя и в официален превод, и след легализация/заверка с апостил/друг приложим режим. Когато в съответната чужда държава Свидетелство за съдимост или еквивалентен документ не се издава, горепосоченото лице следва да представи декларация, съгласно законодателството на държавата, в която е установено.

**6. Удостоверение от органите на Изпълнителна агенция „Главна инспекция по труда” във връзка с обстоятелствата по чл. 54, ал. 1, т. 6 от Закона за обществените поръчки (ЗОП).**

**ВАЖНО:** Кандидат, който има влязло в сила наказателно постановление или съдебно решение за нарушение на обстоятелства по чл. 54, ал. 1, т. 6 от ЗОП има право да докаже, че е предприел съответни мерки за надеждност, като:

- е изяснил изчерпателно фактите и обстоятелствата, като активно е съдействал на компетентните органи, и е изпълнил конкретни предписания, технически, организационни и кадрови мерки, чрез които да се предотвратят нови престъпления или нарушения;

- е платил изцяло дължимото вземане по чл. 128, чл. 228, ал. 3 или чл. 245 от Кодекса на труда (ако е приложимо), включително заверено копие на наказателно постановление или съдебно решение за нарушение на обстоятелства по чл. 54, ал. 1, т. 6 от ЗОП.

Представените доказателства ще бъдат разглеждани и преценявани от УО на ПКИП, като се отчита приложимостта на мерките при спазване на чл. 57, ал. 3, буква б) от ЗОП, тежестта и конкретните обстоятелства, свързани с нарушението.

**III. Преди сключване на административен договор за предоставяне на безвъзмездна финансова помощ, УО ще извършва и следните проверки по отношение на всички кандидати, до които са изпратени покани по чл. 36, ал. 2 от ЗУСЕФСУ:**

**1. Кандидатът е регистриран по реда на Търговския закон или съответно Закона за кооперациите.**

**2. Член на управителен или контролен орган, както и временно изпълняващ такава длъжност, включително прокурист или търговски пълномощник на кандидата, не е свързано лице** по смисъла на § 1, т. 9 от Допълнителните разпоредби на Закона за противодействие на корупцията с Ръководителя на УО.

**3. Кандидатът отговаря на изискванията за микро, малко или средно предприятие** по смисъла на чл. 3 и чл. 4 от Закона за малките и средните предприятия и Препоръка на Комисията от 6 май 2003 г. относно определението за микро-, малки и средни предприятия (ОВ L 124, 20.5.2003 г., стр. 36).

**ВАЖНО:** Преди сключване на административен договор ще се извършва документална проверка на категорията на предприятието **към датата на кандидатстване и на сключване на договора**. В случай че при проверката се установи, че кандидатът не отговаря на изискванията за микро, малко или средно предприятие по смисъла на ЗМСП към датата на кандидатстване и на сключване на договора, или че в резултат на погрешно декларирана категория не са спазени изисквания за съответната категория, произтичащи от настоящите Условия за кандидатстване, ще бъде издавано Решение за **отказ** за предоставяне на безвъзмездна финансова помощ на съответния кандидат.

**4.** Кандидатът отговаря на изискванията, посочени в т. 11.2 „Критерии за недопустимост на кандидатите”, **подт. 1) и подт. 6)** от Условията за кандидатстване.

В случай че бъде установено обстоятелство, довело до неспазване на заложени в Условията за кандидатстване правила или ограничения, които водят до заключение, че кандидатът не отговаря на изискванията за бенефициент, ще бъде издадено Решение **за отказ** за предоставяне на безвъзмездна финансова помощ за съответния кандидат.

**IV. Преди сключване на административен договор ще се извършва и проверка на кандидата за удостоверяване на съответствието с изискванията, произтичащи от Регламент на Комисията (ЕС) № 2023/2831:**

Предмет на проверката ще бъде обстоятелството дали размерът на помощта за едно и също предприятие по режим „de minimis”, за която се кандидатства, заедно с другите получени минимални помощи от кандидата, не надхвърля левовата равностойност на 300 000 евро (586 749 лв.), за период от три предходни години, считано от датата на предоставяне на помощта. Проверката към датата на сключване на договора ще се извършва въз основа на данните, декларирани в Раздел 4.A „Декларация за минимална помощ” и Раздел 4.Б „Данни за получена минимална помощ от Декларацията при кандидатстване” (Приложение 2), която се представя преди сключване на административен договор, както и служебно от страна на УО. В случай че се установи надвишаване на максимално допустимия праг за минимална помощ за едно и също предприятие, ще бъде издавано Решение **за отказ** за предоставяне на безвъзмездна финансова помощ.

**V. Преди сключване на административен договор ще се извършва и документална проверка за свързани предприятия на кандидата,** включени в Списъци на предложените за финансиране проектни предложения/Списъци с резервните проектни предложения. Свързаността на кандидатите ще се изследва към датата на сключване на административния договор. Под свързани предприятия се разбират предприятията по чл. 4, ал. 5-8 от ЗМСП. Под сходна дейност следва да се разбира основна икономическа дейност за 2023 г., попадаща в рамките на същия тризначен цифров код (група) съгласно КИД-2008 на НСИ (Приложение 11). В случай че при проверката се установи, че едно или повече свързани предприятия на кандидата са подали проектни предложения по процедурата, ще бъде издавано Решение **за отказ** за предоставяне на безвъзмездна финансова помощ на всяко предложение от Списъка на предложените за финансиране проектни предложения, класирано на по-ниска позиция след първото такова, което също е включено в Списъка на предложените за финансиране проектни предложения/Списъка с резервните проектни предложения (ако такъв е съставен).

**VI. За целите на изпълнението и електронното отчитане на проектите**, одобрените за финансиране бенефициенти следва самостоятелно **да създадат потребителски профили** за достъп до ИСУН, като използват функционалностите на системата. Потребителските профили за електронно отчитане се създават от одобрените бенефициенти в модул „E-кандидатстване“, раздел „Проектни предложения”, секция (таб) „Профили за Е-отчитане”. За целта в системата следва да се прикачи **Заявление за профил за достъп на ръководител на бенефициента** (Приложение 20 към Условията за изпълнение) **и/или Заявление за профил за достъп на упълномощени от бенефициента лица до ИСУН** (Приложение 21 към Условията за изпълнение) – **подписано с валиден КЕП от лице, което е официален представляващ** на бенефициента и е вписан като такъв в ТР и регистъра на ЮЛНЦ. В случаите, когато бенефициентът се представлява САМО ЗАЕДНО от няколко физически лица, заявлението се попълва и подписва от всички тях.

След проверка на данните, въведени в ИСУН, **УО активира създадения потребителски профил** след сключване на административния договор със съответния бенефициент.

Ако кандидат по одобрено за финансиране проектно предложение **откаже сключване на административен договор**, се пристъпва към сключване на договор с кандидатите от резервния списък (в случай че такъв е съставен) по поредността на класирането им, до изчерпване на наличния бюджет по процедурата.

**Няма да бъде сключван административен договор с одобрен кандидат, по отношение на когото е налице неприключила проверка по сигнал за нередност. Административният договор ще бъде сключен, в случай че проверката по сигнала приключи с първа писмена оценка за липса на нередност.**

**Няма да бъде сключван административен договор с одобрен кандидат, за когото са налице задължения във връзка с недължимо платени, надплатени, неправомерно получени или неправомерно усвоени средства, включително лихвите върху тях.**

**При наличие на някое от посочените обстоятелства, покана по чл. 36, ал. 2 от ЗУСЕФСУ до съответния кандидат не се изпраща.**

Ръководителят на УО **издава мотивирано решение, с което отказва предоставянето на безвъзмездна финансова помощ**, в 14-дневен срок от одобряването на оценителния доклад, съответно от изтичането на срока по чл. 36, ал. 2 от ЗУСЕФСУ:

- за всяко проектно предложение, включено в списък на предложените за отхвърляне проектни предложения и основанието за отхвърлянето им;

- за проектно предложение, включено в списъка на предложените за финансиране проектни предложения, съответно списъка с резервните проектни предложения, подредени по реда на тяхното класиране, които успешно са преминали оценяването, но за които не достига финансиране - при несъгласие на кандидата да сключи административен договор;

- на кандидат, който не отговаря на изискванията за бенефициент или не е представил в срок доказателства за това;

- за проектни предложения, при които се предвижда финансиране в нарушение на чл. 4, ал. 4 от ЗУСЕФСУ;

- за проектни предложения, при които минималната помощ е недопустима или се надхвърля прагът на допустимата минимална помощ.

Индивидуалните административни актове за отказ за предоставяне на безвъзмездна финансова помощ се издават на кандидата като електронни документи по реда на Закона за електронното управление и се съобщават на кандидатите чрез ИСУН на основание чл. 22, ал. 3 от ЗУСЕФСУ. Към съобщението до съответния кандидат се прикачва и издадения акт. Актът се счита за връчен с изпращането на съобщението в ИСУН. Управляващият орган не носи отговорност, ако кандидатите не получават уведомления за кореспонденцията с УО на електронния адрес, асоцииран към профила на кандидата. Кандидатът може да обжалва издадения индивидуален административен акт в 14-дневен срок, считано от датата на съобщаването му (изпращане на съобщението в ИСУН), пред Административния съд по седалище на кандидата.

При остатъчен финансов ресурс, безвъзмездна финансова помощ може да бъде предоставена и за проектни предложения от списъка с резервните проектни предложения, подредени по реда на тяхното класиране, които успешно са преминали оценяването, но за които не достига финансиране (ако има съставен такъв).

Всеки кандидат може да подаде до Ръководителя на УО сигнал за предоставяне на невярна и/или подвеждаща информация от кандидати в процедури по предоставяне на безвъзмездна финансова помощ по ПКИП и/или от бенефициентите на безвъзмездна финансова помощ по ПКИП, които при изпълнение на договор, сключен по проект, финансиран от Европейския фонд за регионално развитие, предоставят невярна и/или подвеждаща информация за вписване в регистъра и проверка.

След сключване на административните договори, с оглед спазване на изискванията за публичност и прозрачност на минималните помощи и във връзка с чл. 6 от Регламент (ЕС) № 2023/2831, в Информационна система „Регистър на минималните помощи“, поддържан от Министерство на финансите, ще се публикува информация за всяка предоставена индивидуална минимална помощ.

## 27. Приложения към Условията за кандидатстване:

Изрично пълномощно за подаване на проектното предложение (**Приложение 1**);

Декларация при кандидатстване (**Приложение 2**);

Декларация за обстоятелствата по чл. 3 и чл. 4 от Закона за малките и средните предприятия (**Приложение 3**) и свързаното с нея Приложение 3.1;

Списъка на допустимите категории активи в областта на енергийната ефективност и използването на енергия от възобновяеми източници (**Приложение 4.1**);

Заявени активи съобразно Списъка на допустимите категории активи в областта на енергийната ефективност и използването на енергия от възобновяеми източници (**Приложение 4.2**);

Примерни указания за попълване на Приложение 4.2 - „Заявени активи съобразно Списъка на допустимите категории активи в областта на енергийната ефективност и използването на енергия от възобновяеми източници“ (**Приложение 4.3**);

Критерии и методология за оценка на проектните предложения (**Приложение 5**);

Примерни указания за попълване на електронен Формуляр за кандидатстване (**Приложение 6**);

Описание на приложимите по процедурата индикатори (**Приложение 7**);

Указания за подписване на Формуляра за кандидатстване и приложимите документи (**Приложение 8**);

Използвани съкращения и основни определения (**Приложение 9**);

Приложение I към Договора за функционирането на Европейския съюз (**Приложение 10**);

Класификация на икономическите дейности (КИД-2008) на НСИ (**Приложение 11**);

Списък на районите за планиране в България и областите, попадащи в тях (**Приложение 12**);

Списък на общините в обхвата на селските райони на Република България, приложим за прилагане на подхода ВОМР и за интервенция II.Г.3 „Инвестиции за неселскостопански дейности в селските райони” от СПРЗСР (**Приложение 13**);

Национални приоритетни икономически дейности (сектори), идентифицирани в НСМСП 2021-2027 (**Приложение 14**);

Приложение I към Директива 2003/87/ЕО (относно установяване на схема за търговия с квоти за емисии на парникови газове) (**Приложение 15**);

Информация относно спазване на принципа за „ненанасяне на значителни вреди” (**Приложение 16**);

Изисквания, произтичащи от правилата, приложими за режим „минимална помощ” (de minimis) съгласно Регламент (ЕС) № 2023/2831 (**Приложение 17**);

1. Стойността на съфинансирането (собственото финансиране) по проекта, осигурено от страна на кандидатите в лева, конвертирана в евро по курс 1 евро = 1,9558 лв. [↑](#footnote-ref-2)
2. „По-слабо развити региони” са районите на планиране извън Югозападен район, както следва: Северозападен район (СЗР), Северен централен район (СЦР), Североизточен район (СИР), Югоизточен район (ЮИР) и Южен централен район (ЮЦР). [↑](#footnote-ref-3)
3. Групите сектори на икономическа дейност са обособени въз основа на Агрегираната номенклатура на икономическите дейности А3, разработена на базата на Класификацията на икономическите дейности (КИД-2008) на Национален статистически институт (НСИ). [↑](#footnote-ref-4)
4. Определянето на категорията на предприятията е в съответствие с разпоредбите на чл. 3 и чл. 4 от Закона за малките и средни предприятия и Препоръка на Комисията от 6 май 2003 г. относно определението за микро-, малки и средни предприятия (ОВ L 124, 20.5.2003 г., стр. 36). [↑](#footnote-ref-5)
5. Регион в преход или по-слабо развити региони. [↑](#footnote-ref-6)
6. Група “Индустрия“ включва следните сектори на икономическа дейност съгласно Класификация на икономическите дейности (КИД-2008) на Националния статистически институт (НСИ): сектор B „Добивна промишленост“, сектор C „Преработваща промишленост“, сектор D „Производство и разпределение на електрическа и топлинна енергия и на газообразни горива“, сектор E „Доставяне на води; канализационни услуги, управление на отпадъци и възстановяване“ и сектор F „Строителство“. [↑](#footnote-ref-7)
7. Група “Услуги“ включва следните сектори на икономическа дейност съгласно КИД-2008 на НСИ: сектор G „Търговия; ремонт на автомобили и мотоциклети, сектор H „Транспорт, складиране и пощи“, сектор I „Хотелиерство и ресторантьорство“, сектор J „Създаване и разпространение на информация и творчески продукти; далекосъобщения“, сектор L „Операции с недвижими имоти“, сектор M „Професионални дейности и научни изследвания“, сектор N „Административни и спомагателни дейности“, сектор P „Образование“, сектор Q „Хуманно здравеопазване и социална работа“, сектор R „Култура, спорт и развлечения“ (без R92 „Организиране на хазартни игри“) и сектор S „Други дейности“ (без S96.09 „Други персонални услуги, некласифицирани другаде“). [↑](#footnote-ref-8)
8. При окончателно плащане УО извършва проверка дали сконтираната стойност на безвъзмездната помощ към сконтираната стойност на допустимите разходи е в рамките на допустимия интензитет при прилагане на следната формула: PV = FV/(1+i)t , където PV е сконтирана стойност, FV е реална стойност, i е лихвеният процент, а t – периода на изпълнение в години. [↑](#footnote-ref-9)
9. Индивидуален Отчет за приходите и разходите за 2023 г. на предприятието-кандидат: стойността по ред „Нетни приходи от продажби” (код на реда 15100, колона 1). [↑](#footnote-ref-10)
10. В тази връзка, кандидатите следва да попълнят на етап кандидатстване Декларация при кандидатстване (Приложение 2), включваща Раздел 3 „Декларация за съгласие за предоставяне на данни от Националния статистически институт на УО на ПКИП по служебен път”. [↑](#footnote-ref-11)
11. При необходимост кандидатите трябва да се обърнат към НСИ, както и да се запознаят с Методологията за определяне на код на основна икономическа дейност по КИД-2008 (Приложение 11). [↑](#footnote-ref-12)
12. Постановление № 23 от 13 февруари 2023 г. за определяне на детайлни правила за предоставяне на безвъзмездна финансова помощ по програмите, финансирани от Европейските фондове при споделено управление за програмен период 2021 - 2027 г [↑](#footnote-ref-13)
13. Списък на общините в обхвата на селските райони на Република България, приложим за прилагане на подхода Водено от общностите местно развитие (ВОМР) и за интервенция II.Г.3 „Инвестиции за неселскостопански дейности в селските райони” от СПРЗСР е представен в Приложение 13 към Условията за кандидатстване. [↑](#footnote-ref-14)
14. Съгласно определението за „горски продукт”, посочено в Приложение 9 към Условията за кандидатстване. За да се прецени дали е спазено изискването, водещ ще е финалният продукт, който ще се изработва в резултат на подкрепените проекти, а не междинните операции, които производственият процес може да включва. [↑](#footnote-ref-15)
15. Във връзка с посочените ограничения, кандидатите, които кандидатстват за дейност с код C16.29 или с код C16.10, следва да опишат подробно точния предмет на дейност и произвежданите от тях продукти в раздел „Допълнителна информация, необходима за оценка на проектното предложение” от Формуляра за кандидатстване. [↑](#footnote-ref-16)
16. Във връзка с посоченото изключение, кандидатите, които кандидатстват за дейност с код C10.41 „Производство на растителни и животински масла и мазнини, без маргарин” от група 10.4, следва да опишат подробно точния предмет на дейност и произвежданите от тях продукти в раздел „Допълнителна информация необходима за оценка на проектното предложение” от Формуляра за кандидатстване. [↑](#footnote-ref-17)
17. Във връзка с посоченото ограничение, кандидатите, които кандидатстват за дейност с код C10.83, следва да опишат подробно точния предмет на дейност и произвежданите от тях продукти в раздел „Допълнителна информация необходима за оценка на проектното предложение” от Формуляра за кандидатстване. [↑](#footnote-ref-18)
18. Съгласно определението за „сектор на рибарството и аквакултурите”, представено в Приложение 9 към Условията за кандидатстване. [↑](#footnote-ref-19)
19. Съгласно определението за „започване на работите по проекта”, посочено в Приложение 9 към Условията за кандидатстване. [↑](#footnote-ref-20)
20. Определение и допълнителна информация относно спазване на принципа за „ненанасяне на значителни вреди” са представени в Приложение 9 и Приложение 16 към Условията за кандидатстване. [↑](#footnote-ref-21)
21. Съгласно определението за „транспортни средства и съоръжения”, посочено в Приложение 9 към Условията за кандидатстване. [↑](#footnote-ref-22)
22. Посоченото се отнася до предприятия, включени в Регистъра за търговия с квоти за емисии на парникови газове. [↑](#footnote-ref-23)
23. В случаите, когато замяната на отоплителните системи е с цел:

    - осъвременяване на районните отоплителни и охладителни системи до статуса на „ефективни районни отоплителни и охладителни системи“ съгласно определението в член 2, точка 41 от Директива 2012/27/ЕС;

    - модернизиране на инсталациите за комбинирано производство на топлинна и електрическа енергия до статуса на „високоефективно комбинирано производство на енергия” съгласно определението в чл. 2, т. 34 от Директива 2012/27/ЕС;

    - инвестиции в котли и отоплителни инсталации, работещи с природен газ, в жилища и сгради, заместващи инсталации, работещи на базата на въглища, торф, лигнитни въглища или нефтени шисти. [↑](#footnote-ref-24)
24. В съответствие с чл. 195, пар. 2 от Регламент (ЕС, Евратом) 2024/2509 на Европейския парламент и на Съвета от 23 септември 2024 г. за финансовите правила, приложими за общия бюджет на Съюза, печалбата се определя като излишък, изчислен при плащането на окончателното салдо, на приходите спрямо допустимите разходи на действието или работната програма, при което приходите се ограничават до безвъзмездните средства от Съюза и постъпленията от това действие или работна програма. [↑](#footnote-ref-25)
25. Съгласно определението за „дата на предоставяне на помощта”, посочено в Приложение 9 към Условията за кандидатстване. [↑](#footnote-ref-26)
26. След окончателното й финализиране, Методологията ще бъде публикувана на интернет страницата на МИР (<https://www.mig.government.bg/>) преди официалното обявяване на процедурата. Стойностите на единичните разходи за активи/ оборудване/ съоръжения в областта на енергийната ефективност и използването на енергия от възобновяеми източници, ще бъдат посочени в окончателния вариант на Условията за кандидатстване. [↑](#footnote-ref-27)
27. Приложение 6, както и Приложение 4.2 и Приложение 4.3 ще бъдат публикувани след окончателното одобряване на документацията по процедурата и след отразяване на промените, които могат да настъпят в резултат на процедурата по обществено обсъждане. [↑](#footnote-ref-28)
28. По смисъла на чл. 2, пар. 2 от Регламент (ЕС) № 2023/2831 на Комисията. Определение за „едно и също предприятие” е представено в Приложение 9 към Условията за кандидатстване. [↑](#footnote-ref-29)
29. Информация относно Хартата на основните права на Европейския съюз е представена в Приложение 9 към Условията за кандидатстване. Насоките за прилагане на Хартата на основните права на ЕС са публикувани на: <https://www.eufunds.bg/bg/node/8223>. [↑](#footnote-ref-30)
30. Информация за Конвенцията на ООН за правата на хората с увреждания е представена в Приложение 9 към Условията за кандидатстване. Насоките за прилагане на Конвенцията на ООН за правата на хората с увреждания са публикувани на: <https://www.eufunds.bg/bg/node/8224>. [↑](#footnote-ref-31)
31. Допълнителна информация относно изискването за постигане на климатична устойчивост на инфраструктурните инвестиции и неговата приложимост в контекста на настоящата процедура ще бъде публикувана след окончателното одобряване на документацията по процедурата и след отразяване на промените, които могат да настъпят в резултат на процедурата по обществено обсъждане. [↑](#footnote-ref-32)
32. Ръководството може да бъде намерено на интернет адрес: <https://eumis2020.government.bg/bg/s/Help/Index>, раздел „Ръководство за работа със системата”, файл „Ръководство за подаване на проектни предложения”. [↑](#footnote-ref-33)
33. Подробна информация относно критериите за оценка, точките, които се присъждат по всеки един от тях и източниците на проверка, е посочена в Критериите и методология за оценка на проектните предложения (Приложение 5). [↑](#footnote-ref-34)
34. За целите на настоящите Условия за кандидатстване под „лице, което е официален представляващ на кандидата и е вписан като такъв в ТР и регистъра на ЮЛНЦ” следва да се разбира официален представител на предприятието, който е вписан като такъв в ТР и регистъра на ЮЛНЦ. [↑](#footnote-ref-35)
35. Не е необходимо подписване на хартиен носител или с КЕП преди прикачване в ИСУН на файла във формат Excel - „Заявени активи съобразно Списъка на допустимите категории активи в областта на енергийната ефективност и използването на енергия от възобновяеми източници“ (Приложение 4.2). [↑](#footnote-ref-36)
36. Вместо Счетоводна политика е допустимо представянето на поясненията към Годишния финансов отчет на кандидата, в случай че същите съдържат информация за стойностния праг на същественост на ДМА и ДНА. [↑](#footnote-ref-37)
37. В случай че един и същи кандидат е подал повече от едно проектно предложение, Оценителната комисия разглежда само последното постъпило предложение, а предходните се считат за оттеглени. [↑](#footnote-ref-38)
38. Актуална Декларация при кандидатстване (Приложение 2). [↑](#footnote-ref-39)
39. Актуална Декларация за обстоятелствата по чл. 3 и чл. 4 от ЗМСП (Приложение 3). [↑](#footnote-ref-40)